title: Kansallinen Kirjakauppa

text: Turun Kansallinen Kirjakauppa perustettiin 1800-luvun lopun kansallismielisyyden ja kansansivistysaatteen innoittamana. Perustavassa kokouksessa toivottiin, että "paikkakunnallamme saataisiin toimeen kansallinen kirjakauppayhtiö, etupäässä kirjallisuuden levittämiseksi kansan syviin riveihin". Aloitteen teki opettaja Juho Nikko, ja se sai kannatusta niin, että kaikki osakkeet merkittiin muutamassa kuukaudessa.


title: Kansallinen Kirjakauppa

text: "Kirja- ja koulutarpeiden kauppaa" harjoittavan liikkeen avaamiseen oli sensuurin takia anottava painoylihallitukselta lupa, joka saatiin helmikuussa 1899 – samassa kuussa, jossa annettiin Suomen autonomista asemaa uhannut helmikuun manifesti. Suomen Kustannusyhdistys myönsi uudelle liikkeelle kirjakauppaoikeudet vuonna 1900.


title: Kansallinen Kirjakauppa

text: Kansallinen Kirjakauppa kasvoi 1930-luvun lopulle tultaessa myyntimäärältään Suomen suurimpien kirjakauppojen joukkoon.


title: Kansallinen Kirjakauppa

text: Liikkeen avatessa työntekijöinä oli johtajan lisäksi kaksi apulaista, joista toinen oli tuolloin 14-vuotias Yrjö Korte. Hän kohosi pian liikkeen johtajaksi ja eteni 80 vuotta kestäneen uransa aikana kauppaneuvokseksi ja yrityksen hallituksen puheenjohtajaksi.


title: Kansallinen Kirjakauppa

text: Yrityksen perustajaosakkaina oli kansansivistyksestä innostuneita henkilöitä ympäri Varsinais-Suomea. Heidän lisäkseen Turun Suomalainen Yliopistoseura omisti Kansallisen Kirjakaupan osakkeita Turun yliopiston valtiollistamiseen 1974 asti. Kustantajista WSOY oli omistajien joukossa 1950-luvun lopulta 1980-luvun puoleenväliin. Sittemmin koko osakekanta on siirtynyt Korten suvun haltuun. Yrityksen nykyinen johtajisto edustaa suvun kolmatta polvea.


title: Kansallinen Kirjakauppa

text: Kansallisen Kirjakaupan hallintoon on vuosikymmenien mittaan osallistunut kymmeniä Turun yliopistossa ja muussa kulttuuri- ja talouselämässä vaikuttaneita henkilöitä.


title: Kansallinen Kirjakauppa

text: Linnankadun päämyymälä on vähitellen laajentunut kattamaan koko Linnankatu 16:n katutason ja toisen kerroksen, jossa toimii tietotekniikkaa ammattikäyttöön myyvä osasto. Hämeenkadun liike perustettiin yliopistojen liepeille 1963 ja kolmas liike 1989 Länsikeskukseen. Yrityksellä on noin 40 työntekijää.


title: Erkki Almberg

text: Karl August Erik (Erkki) Almberg (18. heinäkuuta 1846 Rauman maalaiskunta – 22. elokuuta 1937 Vaasa) oli suomalainen lyseon lehtori, professori ja kirjailija.


title: Erkki Almberg

text: Almbergin vanhemmat olivat nimismies Frans August Almberg ja Fredrika Wilhelmina Hjerpe. Hän pääsi ylioppilaaksi Turun lukiosta 1863 ja opiskeli Helsingin yliopistossa valmistuen filosofian kandidaatiksi 1870 ja maisteriksi 1873.


title: Erkki Almberg

text: Almberg toimi Vaasan ruotsalaisen lyseon latinan kielen lehtorina vuosina 1876–1927 ja hän oli myös koulun rehtorina. Almberg sai professorin arvon 1920. Almberg toimi myös Vaasassa 1878–1881 ilmestyneen "Vaasan Sanomat" -lehden päätoimittajana. Lehti oli Etelä-Pohjanmaan ensimmäinen suomenkielinen sanomalehti.


title: Erkki Almberg

text: Almberg oli naimisissa vuodesta 1883 kansakoulunopettaja Laura Heleniuksen kanssa.


title: Erkki Almberg

text: Nimimerkillä "K. A. A." :


title: Antero Korjonen

text: Antero Korjonen, kirjailijanimi Antero Kanerva (2. tammikuuta 1863 Kurkijoki – 17. tammikuuta 1937) oli suomalainen kirjailija.


title: Antero Korjonen

text: Kanervan esikoisteos "Salakulettaja" (sic!) arvosteltiin Laatokka-lehdessä ilmestymistään seuraavana vuonna. Nimetön kriitikko toteaa, että kirjassa kuvataan sangen perehtyneesti elämää rajaseudulla, jossa salakuljetusta pidetään luonnollisena asiana. Kirjan päähenkilö on Simo Pulli, joka kuljettaa tavaraa rajan yli molempiin suuntiin ja ihmettelee tullivirkamiehiä, jotka häiritsevät rauhallisia ihmisiä. Kirja antaa synkän mutta todenmukaisen kuvan salakuljettajan rikollisesta elämästä ja kirjasta on arvostelijan mukaan rajaseutulaisilla paljon opittavaa. Vaikka teos on ensikertalaisen kirjoittama, kokonaisuus ei kuitenkaan kärsi kriitikon mainitsemista muutamista virheistä. Sitä hän pahoittelee, että kirjoittajan omaan tekstiin on paikoitellen päässyt mukaan murteellisuutta ja puhekielisyyttä kirjakielen sijaan.


title: Litiumheksafluorofosfaatti

text: Litiumheksafluorofosfaatti (LiPF) on heksafluorifosforihapon litiumsuola. Yhdistettä käytetään pääasiassa elektrolyyttinä litiumioniakuissa.


title: Litiumheksafluorofosfaatti

text: Litiumheksafluorofosfaattia valmistetaan litiumfluoridin, fosforipentakloridin ja vetyfluoridin välisellä reaktiolla –78 °C lämpötilassa. Fosforipentakloridia on ylimäärin.


title: Litiumheksafluorofosfaatti

text: Litiumheksafluorofosfaatti hydrolysoituu joutuessaan kosketuksiin veden kanssa. Yhdiste hajoaa litiumfluoridiksi, vetyfluoridiksi ja fosforyylifluoridiksi. Fosforyylifluoridi voi reagoida edelleen veden kanssa muodostaen fosforihappoa.


title: Litiumheksafluorofosfaatti

text: Litiumheksafluorofosfaatti hajoaa myös lämmitettäessä. Tyhjiössä yhdiste hajoaa litiumfluoridiksi ja fosforipentafluoridiksi, kun lämpötila nousee yli sataan asteeseen.


title: Litiumheksafluorofosfaatti

text: Litiumheksafluorofosfaatti on yleisin litiumakuissa käytettävä elektrolyytti. Sitä käytetään liuotettuna etyleenikarbonaatin ja dimetyylikarbonaatin seokseen. Yhdisteen etuina ovat hyvä sähkönjohtavuus ja laaja elektrokemiallinen ikkuna. Huonoja puolia on yhdisteen hajoaminen lämpötilan kasvaessa.


title: Litiumheksafluorofosfaatti

text: Litiumheksafluorifosfaattia voidaan käyttää myös katalyyttinä liitettäessä tertiäärisiin alkoholeihin tetrahydropyraani suojaavaksi ryhmäksi.


title: Matti Paronen

text: Matti Paronen (3. huhtikuuta 1861 Iitti – 3. toukokuuta 1937 Mäntyharju) oli suomalainen kansakoulunopettaja ja kirjailija.


title: Matti Paronen

text: Paronen toimi opettajana muun muassa Hirvensalmella ja vuosina 1898-1925 Mäntyharjun Toivolan koululla.


title: Matti Paronen

text: Matti Paronen oli naimisissa vuodesta 1887 Anna Helena Ukkosen kanssa. Heillä oli 7 lasta.


title: Birdhouse Skateboards

text:
Birdhouse Skateboards (alun perin Birdhouse Projects) on rullalautailuvarusteita valmistava yhdysvaltalainen yhtiö, joka on perustettu vuonna 1992. Tunnetuimpia Birdhousen tuotteiden käyttäjiä ovat muun muassa Tony Hawk, Bucky Lasek ja Aaron Homoki.
Merkki tunnetaan laadukkaista skeittilaudoistaan ja muista rullalautailun oheistuotteista.


title: Pekilosieni

text: Pekilosieni "(Paecilomyces variotii)" on home, joka kykenee käyttämällä jalostamaan selluraaka-aineesta eläinravinnoksi kelpaavaa proteiinia.


title: Pekilosieni

text: Pekilosieni on nopeakasvuinen kellanruskea tai hiekanvärinen. Sen sienirihmat ovat läpimitaltaan 3,0–20 µm, riippuen niiden kasvupaikasta. Pekilosieni ja sen läheinen sukulainen "Paecilomyces lilacinus" muistuttavat Penicillium-suvun homeita, mutta niiden itiöstöt ovat selkeästi loittonevia, eivät yhdensuuntaisia.


title: Pekilosieni

text: Pekilosieni on yleinen saprofyytti eli sitä on muun muassa ihmisten iholla. Se voi myös olla infektiosairauksien aiheuttajana ainakin, mikäli henkilöllä on heikentävä yleissairaus. Amfoterisiini B ja itrakonatsoli tehoavat sieneen. Myös esimerkiksi silmäkirurgiassa pekilosienestä on ollut satunnaisesti ongelmia. Pekilosienellä on myös kyky tuottaa toksiineja sekä aiheuttaa allergisia oireita, jopa homepölykeuhkoa, mikä on syytä ottaa huomioon käytettäessä sientä ravintona.


title: Pekilosieni

text: Ihmisen omat entsyymit eivät hajota selluloosaa, joka on polysakkaridi siinä kuin tärkkelyskin. Pekilosienen ja vastaavien esiintyessä runsaana suolistossa myös sellu voi käydä sellaisenaan ihmisravinnoksi. Sieneen liittyvät terveyshaitat on syytä ottaa huomioon.


title: Pekilosieni

text: Pekiloa on väitetty kokeillun sota-aikana hevosten, vankien ja sotilaidenkin ravintona. Pekilon tuotanto ravinnoksi on suomalainen keksintö. Mäntässä on ollut pekilotehdas paperitehtaan yhteydessä. Se on nykyään kulttuurikeskuksena, jonka nimenä on Pekilo. Jämsänkoskella on niin ikään tehty pekiloa, mutta tuotanto on lopetettu sulfiittiselluloosaraaka-aineen saannin loputtua.


title: Carbonara

text: Pasta alla carbonara on Italian Lazion maakunnalle ja erityisesti Rooman kaupungille ominainen pastaruoka, jossa on guancialesta, pecorinosta ja kananmunista tehty kastike. "Spaghetti alla carbonara" on usein suomeksi käännetty miilunpolttajan spagetiksi.


title: Carbonara

text: Guancialen sijaan käytetään usein pekonia tai pancettaa. Italian ulkopuolella carbonaraan lisätään usein kermaa, joka italialaisissa resepteissä on harvinaista.


title: Providence (täsmennyssivu)

text: Providence voi tarkoittaa seuraavia:


title: Ali Kaabi

text: Ali Kaabi (s. 15. marraskuuta 1953) on tunisialainen jalkapallovalmentaja ja entinen jalkapalloilija, pelipaikaltaan puolustaja.


title: Ali Kaabi

text: Kaabi pelasi Tunisian jalkapallomaajoukkueessa vuoden 1978 MM-kisoissa. Hän teki maansa avausmaalin MM-kisoissa tuodessaan Tunisian 1-1 tasoihin Meksikoa vastaan.


title: Ali Kaabi

text: Pelaajauransa jälkeen Kaabi on toiminut valmentajana Tunisian alasarjoissa ja on valmentanut muun muassa CO Transportsia, EO Goulette Kramia ja SA Menzel Bourguibaa. Vuodesta 2008 lähtien hän on valmentanut AS Arianaa.


title: Mišäärit

text: Mišäärit ovat Kazanin tataarien ohella toinen Volgan tataarien pääryhmä. He asuvat etupäässä Volgan länsirannalla Nižni Novgorodin, Uljanovskin, Penzan, Tambovin ja Saratovin alueilla. Huomattavia mišääriryhmiä on myös Kaman seudulla Tatarstanissa, Baškortostanin länsiosassa, Mordvassa ja Tšuvassiassa. Yksittäisiä kyliä on Samaran, Sverdlovskin ja Orenburgin alueilla. Myöhemmin suuri osa ryhmästä on muuttanut eri puolille entistä Neuvostoliittoa. Mišäärit ovat enimmäkseen muslimeja. Nykyisin heitä arvellaan olevan Venäjällä noin 350 000, joista yli 110 000 asuu Moskovassa. Alkuperältään mišäärejä ovat myös Suomen tataarit.


title: Mišäärit

text: Mišäärit käyttävät itsestään nimitystä "tatar" (татар), jonka he omaksuivat venäläisiltä 1800-luvun loppupuolella ennen muita tataareja. Aikaisemmin osa ryhmästä kutsui itseään nimellä "nugai" (нугай). "Mišär" (мишәр) on Kazanin tataarien heistä käyttämä nimitys. Nykyisen Baškortostanin alueella asuvista mišääreistä on käytetty venäjänkielistä nimitystä "meštšerjaki". Sanan "mišär" on uskottu perustuvan suomalais-ugrilaiseen meštšeran heimoon.


title: Mišäärit

text: Ryhmä on muodostunut Sura-joen länsipuolen metsäarovyöhykkeellä Okan sivujokien varsilla. Yksittäisiä paimentolaisryhmiä alkoi siirtyä tälle suomalais-ugrilaisten kansojen asuttamalle alueelle 1000-luvun alussa. Kultaisen Ordan aikana seudulle muutti kiptšakkeja, jotka perustivat mm. Temnikovin, Narovtšatin, Šatskin ja Kadomin linnoitukset. Kultaisen Ordan heikennyttyä heistä tuli Venäjän alamaisia, jotka viljelivät maata maksaen jasakkiveroa tai suorittivat sotapalvelusta. Etnisenä ryhmänä mišäärit muotoutuivat Moskovan Venäjästä riippuvaisen Qasimin kaanikunnan alueella 1400–1500-luvuilla. 1500-luvun loppupuolelta 1700-luvulle jatkuneet muuttoliikkeet lähensivät heitä Kazanin ja Kasimovin tataareihin, minkä tuloksena syntyi Volgan–Uralin alueen tataareina tunnettu kansa.


title: Mišäärit

text:
Mišäärit puhuvat tataarin kielen länsimurretta, joka jakautuu useisiin paikallismurteisiin. Länsimurteelle on ominaista tataarin keskimurteessa esiintyvän labiaalistuneen [å]:n sekä uvulaaristen [q]:n ja [ğ]:n puuttuminen. Eräissä paikallismurteissa esiintyy affrikaatta [č], toisissa [c]. Tataarin kirjakieli on muodostunut keski- ja länsimurteiden sekoittumisen tuloksena.
Mišäärit muodostavat suurimman osan Suomeen ennen 1940-lukua saapuneista tataareista. Suomeen muuttaneet mišääritataarit olivat etnisesti eheä, arviolta noin 500 hengen ryhmä. He olivat lähtöisin Nižni Novgorodin läänin Sergatšin kihlakunnan Urazovkan seudun mišäärikylistä, eritoten Aktukovon kylästä (nykyinen Krasnooktjabrskin piiri). Pajari Boris Morozov luovutti Aktukovon kylän tataareille maksua vastaan vuonna 1660 palkkiona Smolenskin taisteluista. Kylä kuului aiemmin mordvalaisille.


title: Jackson Browne

text: Jackson Browne (s. 9. lokakuuta 1948 Heidelberg, Saksa) on yhdysvaltalainen laulaja-lauluntekijä, jonka tyylilaji on folk rock. Browne aloitti uransa 1960-luvun lopulla lauluntekijänä ja julkaisi ensimmäisen omista albumeistaan vuonna 1972. Browne on ollut poliittisesti aktiivinen esimerkiksi ydinvoiman ja Yhdysvaltain ulkopolitiikan vastustajana.


title: Jackson Browne

text: Jackson Browne syntyi 9. lokakuuta 1948 Yhdysvaltain sotilastukikohdassa Saksassa. Hän on asunut lähes koko elämänsä Etelä-Kaliforniassa.


title: Jackson Browne

text: Browne on kirjoittanut lauluja 16-vuotiaasta alkaen. Hän vaikutti lyhyen aikaa kalifornialaisessa Nitty Gritty Dirt Band -yhtyeessä. Vuonna 1967 Browne matkusti New Yorkiin ja teki julkaisusopimuksen Elektra Recordsin kanssa. Hän äänitti 30 kirjoittamaansa laulua, ja muut laulajat kiinnostuivat hänen musiikistaan. Brownen lauluja levyttivät esimerkiksi Tom Rush, Nico ja Gregg Allman. Hänen ei onnistunut saada vielä itselleen levytyssopimusta, sillä levy-yhtiöiden johtajat pitivät hänen ääntään ohuena ja valittavana. Seuraavina vuosina Browne kehitti ääntään ottamalla laulutunteja.


title: Jackson Browne

text: Brownesta tuli David Geffenin Asylum Recordsin ensimmäisiä artisteja vuonna 1971. Hänen kolme ensimmäistä albumiaan olivat folk rock -tyyliset "Jackson Browne" (1972), "For Everyman" (1973) ja "Late for the Sky" (1974). Albumeja luonnehtivat filosofiset ja rönsyilevät sanoitukset. Brownen ensimmäinen top-10-single oli ”Doctor My Eyes”. Hän kirjoitti Eaglesin hitin ”Take It Easy” ja levytti sen itsekin toisella albumillaan.


title: Jackson Browne

text: Brownen neljännen albumin "The Pretender" (1976) pessimismiin vaikutti hänen vaimonsa itsemurha. Seuraava albumi "Running on Empty" (1977) oli aiempia rock-tyylisempi. Albumi koostuu kiertueella äänitetystä materiaalista, ja se myi yli 7 miljoonaa kappaletta.


title: Jackson Browne

text: Browne alkoi ottaa 1970-luvun lopulla kantaa yhteiskunnallisiin asioihin. Hän järjesti vuonna 1979 Bonnie Raittin kanssa turvallisen energian puolesta hyväntekeväisyyskonserttisarjan, jossa esiintyi useita kuuluisia artisteja. Brownen seuraava albumi "Hold Out" (1980) oli hänen ensimmäinen listaykkösalbuminsa Yhdysvalloissa. Hänen uransa menestynein single ”Somebody’s Baby” elokuvasta "Kuumat kinkut" nousi singlelistan seitsemänneksi vuonna 1982.


title: Jackson Browne

text: Brownen 1980-luvun albumit "Lawyers in Love" (1983), "Lives in the Balance" (1986) ja "World in Motion" (1989) ottivat kantaa yhteiskunnallisiin asioihin ja Yhdysvaltain reaganilaista ulkopolitiikkaa vastaan. Browne esiintyi usein myös hyväntekeväisyyskonserteissa. Albumi "I’m Alive" (1993) oli jälleen introspektiivinen albumi. "Looking East" (1996) yhdisteli vasemmistolaista politiikkaa, maailmanmusiikkia, rakkauslauluja ja Los Angelesin ylistystä.


title: Jackson Browne

text: Albumilla "The Naked Ride Home" (2002) Browne yhdisteli jälleen sydämenasioista kertovia lauluja poliittisiin lauluihin. Browne nimettiin Rock and Roll Hall of Fameen vuonna 2004.


title: Jackson Browne

text: 2000-luvun alussa Browne teki sarjan akustisia soolokiertueita. Hän julkaisi niiltä taltioidusta musiikista albumin "Solo Acoustic, Vol. 1" (2005) oman independent-levy-yhtiönsä Inside Recordings kautta. Toinen livealbumi "Solo Acoustic, Vol. 2" ilmestyi 2008 ja uudesta materiaalista koottu "Time the Conqueror" samana vuonna. 2010-luvulla Browne on julkaissut livealbumin "Love Is Strange" (2010) ja studioalbumin "Standing in the Breach" (2014).


title: Jackson Browne

text: Browne on ollut naimisissa kahdesti: Phyllis Majorin kanssa 1975–1976 ja Lynne Sweeneyn kanssa 1981–1983. Hänellä on kaksi poikaa. Browne seurusteli näyttelijä Daryl Hannahin kanssa toisen avioliittonsa loppumisesta vuoteen 1992 asti ja sen jälkeen ympäristöaktivisti Dianna Cohenin kanssa. Brownelle on myönnetty useita palkintoja hänen yhteiskunnallisesta ja ympäristötyöstään.


title: Ammunnan Euroopan-mestaruuskilpailut 2010

text: Euroopan ampumaurheiluliiton (ESC) Euroopan-mestaruuskilpailut vuonna 2010 ammuttiin ilma-aseilla 6.-14. maaliskuuta Norjan Meråkerissa ja ruutilajeissa vain haulikolla 25.6.-7.7. Venäjän Kazanissa, koska samana vuonna järjestetään ISSF:n kaikkien lajien MM-kilpailut. Ilma-aseiden EM-kilpailuiden yhteydessä kilpailtiin myös Nuorten olympialaisten maapaikoista.


text: Kilpailuissa syntyneet uudet Euroopanennätykset.


title: GS1

text: GS1 on voittoa tavoittelematon kansainvälinen järjestö, joka kehittää ja ylläpitää toimitusketjun hallinnan standardeja. GS1 rahoittaa toimintaansa myymällä järjestelmiensä tunnisteita asiakkailleen.


title: GS1

text: GS1:n järjestelmiä käyttää maailmanlaajuisesti yli 1,4 miljoonaa yritystä ja päivittäin GS1-tunniste on mukana yli 6 miljardin kauppatapahtuman kirjaamisessa ja välittämisessä. GS1 syntyi tammikuussa 2005 kun EAN (European Article Numbering Association) ja UCC (Uniform Commercial Code) yhdistyivät.


title: GS1

text: GS1 järjestelmä muodostuu neljästä avainalueesta: Viivakoodit, EDI eli kaupan sähköiset sanomat, GDSN eli yritysten välinen tiedonsiirto- ja synkronointijärjestelmä ja EPC eli eli RFID-tunnisteeseen tallennettu sähköinen tuotekoodi.


title: GS1

text: GS1 järjestelmän ytimenä on yli 112 eri maaorganisaation alueellaan myöntämä ja hallinnoima yritystunniste, jonka avulla sen lunastanut yritys voi antaa koko maailmassa yksiselitteisesti toimivia tunnisteita tuotteilleen, toimintapisteilleen ja logistisille tapahtumilleen. Suomessa tätä toimintaa hoitaa Elintarviketeollisuusliiton, Päivittäistavarakauppa ry:n ja Keskuskauppakamarin omistama GS1 Finland Oy. Eniten käytettyjä yksilöiviä tunnisteita ovat kauppanimikkeille annettavat GTIN-numerot (Global Trade Item Number), lavakuormia yksilöivät SSCC-numerot (Serial Shipping Container Code) ja etenkin sähköisessä sanomavälityksessä käytettävät GLN-osapuolitunnisteet (Global Location Number).


title: Late for the Sky

text: Late For The Sky on yhdysvaltalaisen laulaja-lauluntekijä Jackson Brownen kolmas omalla nimellä julkaistu albumi vuodelta 1974. Levyn on julkaissut Asylum Records tunnuksella AS 43 007-U (7E-1017) ja erikseen Ranskassa tunnuksella WE 321. Levyn ovat tuottaneet Browne itse sekä Al Schmitt.


title: Late for the Sky

text: Schmitt on myös miksannut albumin studiossa nimeltä Hollywood Sound Recorders. Tässä studiossa äänittäjinä ovat olleet Bob Hughs ja Tom Perry. Kaksi muuta äänittäjää ovat olleet Fritz Richmond studiossa nimeltä Elektra Sound Recorders sekä Kent Nebergall Sunset Soundissa.


title: Late for the Sky

text: Levykannen idea on Jackson Brownen ja tässä yhteydessä hän mainitsee taiteilija Magritten. Levykannen on suunnitellut ja etupuolen valokuvan ottanut Bob Seidemann. Kuvassa näkyvä Chevrolet kuuluu em. äänittäjä Fritz Richmondille. Etukannen tekstin on tehnyt Rick Griffin. Takakannen kasvokuvan Jackson Brownesta on ottanut Henry Diltz.


title: Late for the Sky

text: Kiitoksissa on mainittu David Geffen. Levy on omistettu Phyllisille ja Ethanille.


title: Late for the Sky

text: Jackson Brownen asioita ovat tässä vaiheessa hoitaneet Roy Silver ja Mark Hammerman yhtiöstä nimeltä The Blue Peacock Company. Heidän lisäkseen on mainittu Peter Golden ja Howard Burke.


title: Late for the Sky

text: A-puoli:


title: Late for the Sky

text: B-puoli:Kaikki kappaleet ovat Jackson Brownen tekemiä. Kappaleen "The Late Show" jousisovituksen on tehnyt David Campbell. Kappaleiden sanoitukset on tarvittaessa saanut osoitteesta Warner Bros. Publications  75 Rockefeller Plaza N.Y., N.Y. 10019.


title: Late for the Sky

text: Jackson Brownen yhtye:Lauluharmoniat:Kätten taputukset:


title: Spinosaurit

text: Spinosaurit (Spinosauridae) on sukupuuttoon kuollut dinosaurusten heimo.


title: Spinosaurit

text: Spinosaurit ilmestyivät myöhäisjurakaudella noin 155 miljoonaa vuotta sitten. Heimon jäsenten fossiileja on löydetty Afrikasta, Euroopasta, Etelä-Amerikasta, Aasiasta, Australiasta ja mahdollisesti Pohjois-Amerikasta. Spinosaurit kuolivat sukupuuttoon 93 miljoonaa vuotta sitten, kun niiden asuttamat suot kuivuivat Maapallon merenpinnan laskemisen seurauksena.


title: Spinosaurit

text: Spinosaurit olivat suuria teropodeja, joilla oli pitkä krokotiilimainen kallo ja kuono. Ne luultavasti saalistivat pääasiassa kalaa, johon niiden pitkä kallo soveltui. Niiden hampaat olivat suuret ja kartiomaiset. Sieraimet eivät sijainneet kuonon kärjessä vaan sen päällä krokotiilien tapaan, jolloin ne pystyivät hengittämään kalojen saalistamisen aikana. Lisäksi vahvakyntiset kädet soveltuivat hyvin kalojen nappaamiseen. Joillakin lajeilla oli jättimäinen purje selässä, jolla saattoi olla useita käyttötarkoituksia, kuten koristeena tai jäähdyttimenä oleminen. Häntä oli jäykkä ja toimi tasapainoelimenä, joka pysyi irti maasta.


title: Benigno Aquino III

text: Benigno Simeon ”Noynoy” Cojuangco Aquino III (s. 8. helmikuuta 1960) toimi Filippiinien 15. presidenttinä kesäkuusta 2010 kesäkuuhun 2016. Hän edusti Filippiinien liberaalipuoluetta ("Partido Liberal ng Pilipinas").


title: Benigno Aquino III

text: Aquino on entisen presidentin Corazon Aquinon ja murhatun entisen senaattori Benigno Aquino nuoremman poika. Myös hänen isoisänsä Benigno Aquino vanhempi (1894–1947) oli merkittävä poliitikko. Hänen kolmesta sisaruksestaan Kris on merkittävä tv-tähti.


title: Benigno Aquino III

text: Aquino suoritti taloustieteen tutkinnon Ateneon yliopistossa Manilassa ennen lähtöään Bostoniin maapaossa olleen perheensä seuraksi. Hän palasi Filippiineille 1983 ja työskenteli eri yrityksissä, kuten Cojuangcon sokeritehtaassa. Hänet valittiin kongressiin 1988, uudelleen 2001 ja 2004. Vuonna 2007 hänet valittiin senaattiin.


title: Benigno Aquino III

text: Aquinon valinta presidentiksi tapahtui selvin luvuin: hän sai yli 42 % äänistä, runsaat 15,2 miljoonaa, kun taas hänen lähin haastajansa, entinen presidentti Joseph Estrada sai lähes viisi miljoonaa vähemmän. Ääniä laskettiin vaalien jälkeen lähes kuukausi ennen tuloksen julkistamista kesäkuussa 2010. Tietokonepohjainen ääntenlaskentajärjestelmä aiheutti ongelmia vaalijärjestelyissä.


title: GLN

text: GLN-osapuolitunniste on numero, jolla voidaan yksilöidä yritys, sen sisäisiä toimintoja tai toimipisteitä. Sähköisen kaupan sanomissa käytetään GLN:ää yksilöimään liiketapahtuman osapuolia esim. tilaamisen, toimittamisen, laskuttamisen ja sanomavälityksen tarpeisiin.


title: GLN

text: GLN muodostetaan GS1-yritystunnisteen pohjalta samoin kuin GTIN-13-koodi. GLN voidaan esittää viivakoodina vain käyttötarkoituksen mukaisella sovellustunnuksella täsmentäen (GS1-128, GS1 DataMatrix tai GS1 DataBar -viivakoodein).


title: SSCC

text: SSCC ("Serial Shipping Container Code" = Sarjatoimitusyksikkökoodi) on standardimuotoinen tunnistenumero, jota käytetään kuljetus- tai varastointiyksikön tunnistamiseen.


title: SSCC

text: SSCC-koodin edessä olevaa sovellustunnusta tarvitaan vain viivakoodia käytettäessä tai SSCC-koodia välitettäessä. Se on aina 00, ja kertoo että kyseessä on sarjatoimitusyksikkö. Laajennustunnuksen avulla kasvatetaan SSCC-koodin kapasiteettia ja se on arvoltaan 0-9. Sen määrää yritys joka antaa SSCC-koodin. Sarjanumero on juokseva numero, jonka GS1-yritystunnisteen saanut yritys itse valitsee ja jonka se laittaa välittömästi yritysnumeron perään.


title: SSCC

text: SSCC-koodissa käytetään GS1-128 viivakooditekniikkaa. SSCC-koodi on lavalapun pakollinen tieto.


title: GTIN

text:
GTIN (Global Trade Item Number) on numerosarja, jota käytetään kauppanimikkeiden yksilöimiseen maailmanlaajuisesti. Aikaisemmin GTIN numerosta (koodista) käytettiin nimitystä EAN-koodi. Kun UCC ja EAN-organisaatio yhdistettiin ja luotiin maailmanlaajuinen organisaatio GS1, otettiin myös käyttöön nimitys GTIN kattamaan kaikki kauppanimikkeiden yksilöinnissä käytettävät numerorakenteet. Tietokonejärjestelmissä GTIN-numeroille pitää varata 14 numeroa.
GTIN-numeroilla yksilöidään kauppanimikkeet ja palvelut, joita yhteisen perustiedon avulla on tarve hinnoitella, tilata, toimittaa, laskuttaa tai rahastaa. Koodi esitetään nykyään useimmiten viivakoodina, jotta sen syöttäminen esimerkiksi kassakoneeseen tai tuotannonohjausjärjetelmään olisi nopeaa. GTIN-koodi voidaan siirtää myös etäluettavana radiotaajuudella RFID-tunnisteen avulla.


title: GTIN

text: GTIN-13-numero tunnettiin aiemmin EAN-13-numerona, se on yleisin Suomessa käytössä oleva GTIN-numero. Se annetaan kaikille erilaisille kaupan pidettäville pakkauksille.


title: GTIN

text: GTIN-8-numeroa käytetään vain erityisen pienissä kuluttajapakkauksissa ja numerot on anottava yksittäin.


title: GRAI

text:
GRAI-tunnus yksilöi toimitusketjun toimijoiden välillä kiertävät ja erillistä seurantaa kaipaavat kuorma- ja pakkausapuvälineet. Sitä voidaan käyttää esim. rullakoiden, lavojen, oluttynnyreiden, kaasupullojen, muovisten alustojen ja laatikoiden yksilölliseen merkitsemiseen ja hallintaan. Sitä ei käytetä koskaan yksilöimään kuljetuksia. Viivakoodina esitettäessä GRAI-numeron pakollinen osa esitetään etunollalla täydennettynä 14-numeroisena ja sovellustunnuksen edeltämänä.
GRAIGRAI tunnuksissa käytetään GS1-128-, DataBar-, DataMatrix- tai EPC-standardoitua RFID -tekniikkaa.


title: GRAI

text: GS1 Finland: GRAI


title: Hunt-luokka (hävittäjä)

text: Hunt-luokka oli Britannian Kuninkaallisen laivaston saattuehävittäjäluokka toisessa maailmansodassa. Luokan ensimmäiset alukset tilattiin vuoden 1939 alussa ja ne palvelivat erityisesti itärannikon ja Välimeren saattueiden suojana. Luokan alukset nimettiin tunnettujen ketun metsästysten mukaan.


title: Hunt-luokka (hävittäjä)

text: Laivasto oli marraskuussa 1918 sikäli onnellisessa tilanteessa, että sillä oli kaikkiaan palveluksessa yli 400 hävittäjäksi luokiteltua alusta. Lisäksi oli runsaasti S-, V- ja W-luokkien aluksia sekä Amiraliteetin suunnittelemia laivueenjohtajia vielä telakoilla valmistumassa, rakenteilla tai tilattuna. Kuitenkin monet näistä aluksista peruutettiin ensimmäisen maailmansodan päättyessä ja loput mainittujen luokkien aluksista valmistuivat vuoteen 1924 mennessä. Sotien välillä kaikki sota-aikana valmistuneet M-luokan, kaikki R-luokan yhtä lukuun ottamatta sekä runsaasti S-, V- ja W- luokkien aluksista romutettiin, joten syyskuussa 1938 ainoastaan noin 70 ensimmäisen maailmansodan aikana tilattua alusta oli edelleen palveluksessa.


title: Hunt-luokka (hävittäjä)

text: Hävittäjien valmistus aloitettiin uudelleen 1924, jolloin tilattiin uuden hävittäjämallin prototyypit "HMS Amazon" ja "HMS Ambuscade". Alukset perustuivat V- ja W-luokista saatuihin kokemuksiin ja niistä saatujen kokemusten pohjalta tilattiin yli 70 alusta, mikä kulminoitui I-luokan alusten palvelukseen ottoon 1937. Näiden jälkeen palvelukseen saadut Tribal-luokan, J-, K- sekä uudelleen suunnitellut L-luokkien alukset olivat vastineina muiden maiden hävittäjätuotannolle. Tribal-luokka, joka oli kooltaan suurin Kuninkaallisessa laivastossa palvelukseen otettu hävittäjä, oli aseistettu kahdeksalla 4,7 tuuman tykillä, mutta alusten valmistuskustannukset olivat noin 700000 puntaa kappale eli niiden massatuotanto ei ollut mahdollista. Seuranneet J- ja K-luokkien (valmistuivat 1938-1939) olivat kooltaan pienempiä ja niiden aseistuksena oli ainoastaan kuusi 4,7 tuuman tykkiä, joiden lisäksi aluksille asennettiin voimakas torpedoaseistus. Näiden alusten hinta oli noin 610000 puntaa kappale. Lisäksi alukset eivät soveltuneet hyvin sukellusveneidentorjuntaan ja niiden valmistuminen viivästyi tykkien toimitusongelmien vuoksi.


title: Hunt-luokka (hävittäjä)

text: Täten laivastolla oli 1938 noin 180 hävittäjää käytettävissä laivasto- ja saattuepalvelukseen, mistä seitsemisenkymmentä oli yli-ikäisiä. Lisäksi hallitusten ajama aseistariisunta oli aiheuttanut laivueissa miehistövajausta.


title: Hunt-luokka (hävittäjä)

text: Samanaikaisesti hävittäjien valmistuksen kanssa oli käytettävissä ainoastaan rajoitetusti varoja ensimmäisen maailmansodan aikaisten miinanraivaajien sekä Flower-, Racehorse- ja Hunt-luokkien sluuppien korvaamiseen. Ainoastaan pieni määrä Halcyon-luokan miinanraivaajia valmistui 1930-luvun lopulla.


title: Hunt-luokka (hävittäjä)

text: Laivasto totesi kahdenlaisten hävittäjien tarpeen, joista toisessa olisi tykistö- ja torpedoaseistus laivastopalvelusta varten ja toisessa varustus saattueiden suojaamiseksi sukellusveneitä vastaan. Vaikka vanhentuneet laivastohävittäjät muutettiin saattuetehtäviin tarvittiin uusia aluksia korvaamaan puutteita. Laivastohävittäjät oli suunniteltu käyttämään nopeutta hyväkseen, jolloin alusten suunniteltu nopeus rajoitti saattuepalveluksessa tarvittavaa toimintamatkaa. Samoin alusten suunnittelussa ei oltu riittävästi otettu huomioon pitkiä merellä olo aikoja.


title: Hunt-luokka (hävittäjä)

text: Tarpeen tyydyttämiseksi tilattiin kaikkiaan 86 Hunt-luokan saattuehävittäjää, joista 72 valmistui Kuninkaalliselle laivastolle ja loput 14 siirrettiin liittolaismaiden laivastoihin.


title: Hunt-luokka (hävittäjä)

text: Tyypin aluksista kymmenen tilattiin 21. maaliskuuta 1939 ja toiset kymmenen 11. huhtikuuta. Lisäksi tilattiin 4. syyskuuta kolme alusta, joiden piti olla tyypin II aluksia, mutta jotka valmistuivat tyypin I mukaisina.


title: Hunt-luokka (hävittäjä)

text: Alusten pikaisen tarpeen vuoksi aiheutti sen, että niiden suunnitteluun varattiin ainoastaan kuusi kuukautta. Suunnitteluaika oli erittäin lyhyt ja se kostautui myöhemmin. Suunnittelutoimistonpäällikkö pyysi kahta suunnittelijaa tekemään esityksen uudesta alustyypistä.


title: Hunt-luokka (hävittäjä)

text: Kiireen vuoksi osaan vakauslaskelmia jäi virheitä, jotka havaittiin vasta luokan ensimmäisen aluksen "HMS Atherstonen" varustelutöiden yhteydessä. Aluksille ei ollut turvallista asentaa kolmea kaksiputkista tykkitornia. Virheen vakavuutta korosti se, että kaikkiaan 23 alusta oli telakoilla jo rakenteilla. "HMS Atherstonen" X-torni poistettiin ja kaikkien rakenteilla olevien alusten työt keskeytettiin koeajojen ajaksi. Koeajot onnistuivat, mutta alusten uppouma kasvoi 1340 tonniin ja ne hidastuivat. Rakenteilla olleille 22 alukselle annettiin lupa töiden jatkamiselle.


title: Hunt-luokka (hävittäjä)

text: Tyypin aluksista kahdeksantoista tilattiin 4. syyskuuta 1939 ja kaksi lisää seuraavana päivänä. Aluksista kolme valmistui tyypin I mukaisina, mitkä on listattu tyypin 1 luetteloon. Lisäksi 20. joulukuuta 1939 tilattiin kuusitoista alusta.


title: Hunt-luokka (hävittäjä)

text: Tämä ryhmä, johon alun perin kuului 30 alusta, tilattiin osana vuoden 1940 laivasto-ohjelmaa ja sen alusten piti olla toisinto tyypin II aluksista. Kuitenkin torpedoiden puolestapuhujien vaikutuksesta 28:een tyypin aluksista asennettiin torpedoputket ja kaksi jäljelle jäänyttä muodostivat tyypin IV alaryhmän.


title: Hunt-luokka (hävittäjä)

text: Alusten Y-tykkitorni poistettiin, jotta alusten painopiste ei siirtyisi liian korkealle asennettaessa torpedoputket. Tykkitornin paikalle asennettiin kolmas yksiputkinen Oerlikon ilmatorjuntatykki.


title: Hunt-luokka (hävittäjä)

text: Tyypin kaksi alusta tilattiin 27. heinäkuuta John I. Thornycroft and Companyltä osana vuoden 1940 hätäohjelmaa. Alukset poikkesivat merkittävästi aiemmista luokan aluksista ja niiden suunnitteluhistoriakin oli poikkeava. Suunnitelmat pohjautuivat Southamptonilaisen John I. Thornycroftin telakan omiin piirustuksiin 1000 tonnin hävittäjästä, mitkä toimitettiin 24. lokakuuta 1938 kirjeitse laivaston rakennusvalvojalle () Sir Reginald Hendersonille. Suunnitelmassa esiteltiin kaksi erillistä alustyyppiä T1267 ja T1268, joiden aseistuksena oli neljä nelituumaista, kaksi raskasta konekivääriä sekä neljä torpedoputkea. Alukset poikkesivat suunniteltujen nopeuksien osalta toisistaan 35 ja 30 solmun nopeuksineen.


title: Hunt-luokka (hävittäjä)

text:
Suunnitteluvirasto hylkäsi suunnitelman perusteluinaan:
Suunnitelma otettiin uudelleen käsittelyyn maaliskuussa 1940, kun kolmas merilordi amiraali Bruce Fraser vieraili Thirnycroftin telakalla.


title: GIAI

text: GIAI on GS1:n ylläpitämä käyttöomaisuuden yksilöintitunnus, joka toimii yksikön tunnuksena koko sen eliniän. Sitä ei käytetä tuotteiden yksilöintiin.


title: GIAI

text: GRAI tunnuksissa käytetään GS1-128-, DataBar-, DataMatrix- tai EPC-standardoitua RFID -tekniikkaa.


title: GSIN

text: GSIN on tavaran myyjän/rahdinlähettäjän asettama 17-numeron pituinen lähetysasiakirjojen kauppasopimuksellinen yksilöintitunnus. Sen avulla voidaan tunnistaa logististen yksiköiden muodostama toimitus myyjältä tavaran vastaanottajalle. Toimitus dokumentoidaan lähetysasiakirjalle, joka voi olla esimerkiksi lähetysluettelo tai konossementti. GSIN-koodia voidaan käyttää myös yksilöintitunnuksena kuljetusketjussa kommunikoitaessa eri osapuolien välillä, esimerkiksi välitettäessä lähetysluetteloja EDI-sanomilla.


title: GSIN

text: GSIN muodostetaan GS1 -yritystunnisteesta, myyjän/rahdinlähettäjän viitenumerosta ja tarkistusnumerosta. GSIN voidaan esittää ”tiedonkantajassa” sovellustunnuksen (AI=402) edeltämänä käyttäen GS1-128-viivakoodia tai EPC-standardoitua RFID-tagia.


title: GSIN

text: GS1 Finland: GSIN


title: Arvydas Macijauskas

text: Arvydas Macijauskas (s. 19. tammikuuta 1980 Klaipėda, Liettuan SNT, Neuvostoliitto) on liettualainen kilpauransa lopettanut koripalloilija.


title: Arvydas Macijauskas

text: Macijauskas aloitti koripallon KK Neptūnasin juniorijoukkueissa ja nousi edustusjoukkueeseen kaudeksi 1996–1997. Viimeisellä Neptūnas-kaudella hän teki Liettuan koripalloliigassa 15,4 pistettä ottelu kohden. Vuonna 1999 Macijauskas siirtyi BC Lietuvos Rytasiin, jota hän edusti neljä kautta. Kaudeksi 2003–2004 Macijauskas liittyi espanjalaisen Tau Ceramican joukkueeseen. Tau Ceramicassa Macijauskas pelasi ensimmäistä kertaa Euroliigaa ja voitti heti ensimmäisellä kaudellaan liigan korikuninkuuden.


title: Arvydas Macijauskas

text: Hän pelasi Tau Ceramicassa myös seuraavan kauden, mutta elokuussa 2005 Macijauskas siirtyi New Orleans Hornetsiin. Hän sai seurassa vain vähän peliaikaa ja lähti kauden jälkeen seurasta. Kesällä 2006 Macijauskas siirtyi Olympiakosiin, mutta kärsi lukuisista loukkantumisista.


title: Arvydas Macijauskas

text: Vuonna 2008 Macijauskas loukkaantui pelattuaan seuransa harjoitusten ulkopuolella, jolloin Olympiakos haastoi Macijauskasin oikeuteen, koska sen mukaan Macijauskas oli rikkonut sopimusehtoja. Olympiakos voitti oikeudenkäynnin ja säästyi tällöin 4,4 miljoonan palkkamaksuilta. Vuosina 2008–2010 Macijauskas ei pelannut ollenkaan ja ilmoitti lopettamisestaan kesäkuun alussa 2010.


title: Arvydas Macijauskas

text: Macijauskas pelasi maajoukkueessa vuosina 2003–2006. Hän voitti kultaa vuoden 2003 EM-kisoista, jonka lisäksi hän oli mukana vuoden 2004 olympialaisissa sekä vuoden 2006 MM-kisoissa.


title: GINC

text: GINC (Global Identification Number for Consignment) on huolitsijan tai rahdinkuljettajan asettama maksimissaan 30-numeron pituinen logististen yksiköiden muodostaman lähetyksen yksilöintitunnus. Sen avulla voidaan tunnistaa saman kuljetusasiakirjan (esim. rahtikirjan) alle koottu lähetys. GINC on tarkoitettu kuljetusketjun logistiseen käyttöön, eikä sitä tule sekoittaa myyjän mahdollisesti asettamaan toimituksen kauppasopimukselliseen yksilöintitunnukseen (GSIN).


title: GINC

text: GINC muodostetaan GS1 yritystunnisteesta ja lähetyksen viitetunnisteesta, joka voi olla aakkosnumeerinen. GINC ei sisällä tarkistusnumeroa. GINC voidaan esittää ”tiedonkantajassa” sovellustunnuksen (AI=401) edeltämänä käyttäen GS1-128-viivakoodia tai EPC-standardoitua RFID-tagia.


title: GINC

text: GS1 Finland: GINC


title: GSRN

text: GSRN () on tunniste, jota käytetään maailmanlaajuisesti yksilöimään palvelusuhteessa osapuolena oleva vastaanottaja. Tavallisimpia käyttöalueita ovat esimerkiksi kanta-asiakas-, jäsen- tai potilasnumerointi tilanteissa, joissa on tarvetta tallentaa palvelusuhteen kautta syntyneitä tapahtumatietoja. Tällä menettelyllä vältytään tietoturvaltaan ongelmallisten henkilötunnisteiden käytöltä ja taltioidut tapahtumat voidaan pitää turvatuissa tietokannoissa.


title: GSRN

text: GSRN on kiinteä 18-numeroinen tunnus, jonka viimeisin merkki on edeltävien 17 numeron (GS1 yritystunniste ja tarvittaessa etunollin täydennetty yksilöintiosa) mukaan laskettu tarkistusnumero. GSRN voidaan esittää sovellustunnuksen (AI=8018) edeltämänä käyttäen GS1-128-, GS1 DataBar- tai GS1 DataMatrix- viivakoodeja tai EPC-standardoitua RFID-tagia.


title: GSRN

text: GS1 Finland: GSRN


title: GDTI

text: Global Document Type Identifier eli GDTI on tunniste, jota käytetään maailmanlaajuisesti yksilöimään asiakirjatyyppejä ja tarvittaessa antamaan sarjanumeroituja dokumenttitunnisteita niiden tietosisältöjen oikeellisuuden varmistamiseksi. GDTI:n avulla voidaan tietojärjestelmän kautta varmistaa, että dokumentin esittäjällä oleva versio vastaa sen alkuperäistä tietosisältöä. Käyttökohteina tyypillisiä ovat väärennöksille alttiit dokumentit kuten todistukset ja sopimukset.


title: GDTI

text: GDTI muodostuu 13-numeroisesta Dokumenttityypin numerosta (GS1 yritystunniste, yksilöintiosa ja tarkistusnumero) ja sitä tarvittaessa täydentävästä, enintään 17 – merkkisestä sarjanumerosta.


title: GDTI

text: GDTI voidaan esittää sovellustunnuksen (AI=253) edeltämänä käyttäen GS1-128-, GS1 DataBar- tai GS1 DataMatrix- viivakoodeja tai EPC-standardisoitua RFID-tagia.


title: GDTI

text: GS1 Finland: GDTI


title: Anturainen

text: Anturainen ("Buglossidium luteum") on merianturoihin kuuluva pieni kampelakala, joka elää Koillis-Atlantin ja Välimeren rannikkovesissä.


title: Anturainen

text: Täysikasvuisen anturaisen pituus on keskimäärin 8 cm ja enimmillään 15 cm. Sillä on soikea ruumis, jossa on 36–38 selkänikamaa. Selkäevä alkaa pään etureunasta ja siinä on 65–78 pehmeää ruotoa. Lyhyemmässä peräevässä ruotoja on 49–63. Silmällisellä puolella on pieni rintaevä, jossa on 3–5 ruotoa; silmättömällä puolella rintaevä on surkastunut yhdeksi pitkäksi ja 1–2 lyhyeksi ruodoksi. Pyrstöevä on yhdistynyt selkä- ja peräevään kalvolla.


title: Anturainen

text: Silmällinen puoli on hiekankeltainen tai vaaleanruskea ja siinä on yksi ruskea tai kaksi harmaata täplää. Selkä- ja peräevässä joka neljäs tai seitsemäs ruoto on muita tummempi. Ylempi silmä sijaitsee yli oman läpimittansa päässä pään yläreunasta. Silmättömän puolen sierain on kiinni ja silmällisen puolen sieraimeen liittyy taaksepäin osoittava putki, joka ulottuu alemman silmän etureunaan saakka. Kylkiviiva muodostuu 55–70 kulmikkaasta, huokoisesta suomusta eikä se ole näkyvissä silmän yläpuolella.


title: Anturainen

text: Anturainen elää Atlantin valtameren itäosissa ja Välimeressä. Levinneisyysalue ulottuu pohjoisessa Islannin ja Skotlannin etelärannikolle ja siihen kuuluvat Pohjanmeri, Kattegat ja Itämeri sekä Välimeressä Adrianmeri, Marmarameri ja Bosporinsalmi.


title: Anturainen

text: Anturainen pysyttelee mannerjalustan ja -rinteen alueella 5–450 metrin syvyydessä, yleisimmin kuitenkin 10–40 metrin syvyydessä. Se viihtyy hiekkapohjalla ja käyttää ravinnokseen monenlaisia pohjaeläimiä, kuten äyriäisiä (hankajalkaisia, katkoja ja "Cumacea"-lahkon kuoriäyriäisiä), simpukoita sekä monisukasmatoja. Anturainen kutee Välimeressä helmikuussa, Biskajanlahdessa maalis–kesäkuussa ja Englannin kanaalissa, Pohjanmeressä sekä Irlannin länsipuolella heinä–elokuussa.


title: Anturainen

text: Anturaisen kaupallinen merkitys on vähäinen.


title: Narovtšat

text: Narovtšat () on kylä, maalaiskunta ja Narovtšatin piirin hallinnollinen keskus Penzan alueella Venäjällä. Se sijaitsee Okan sivujoen Mokšan varrella 149 kilometriä Penzasta luoteeseen. Kylässä on 4400 asukasta (vuonna 2002).


title: Narovtšat

text: 1300-luvulla kylän paikalla oli Kultaiseen Ordaan kuulunut Narutšadin kaupunki. Venäläiset rakensivat sinne linnoituksen vuonna 1520. Vuonna 1780 Narovtšatista tuli Penzan käskynhaltijakuntaan ja myöhemmin lääniin kuulunut kaupunki ja kihlakuntakeskus. Vuonna 1926 se alennettiin kyläksi. Narovtšatista on kotoisin kirjailija Aleksandr Kuprin.


title: Maku (lehti ja verkkopalvelu)

text: Maku on suomalainen aikakauslehti, joka perustettiin vuonna 2003. Lehden päätoimittaja on Satu Koivisto.


title: Maku (lehti ja verkkopalvelu)

text: Lehteä julkaisee A-lehdet. Lehti ilmestyy useita kertoja vuodessa, vuonna 2018 yhteensä kahdeksan kertaa. Lehden tarkastettu levikki vuonna 2017 oli 181 000. Lehdellä on perustamisestaan lähtien ollut verkkosivusto, joka uudistettiin vuonna 2010 ruokaharrastajien hyötypalveluksi. Sivustolla voi mm. katsoa ruokien ravintoarvot resepteittäin ja hakea reseptejä erilaisilla määreillä, kuten ruokavalion tai valmistusajan perusteella.


title: Alankomaiden parlamenttivaalit 2010

text: Alankomaiden parlamenttivaalit pidettiin keskiviikkona 9. kesäkuuta 2010. Vaalit päättyivät oikeistolaisten Vapauden ja demokratian kansanpuolueen (VVD) ja Vapauspuolueen (PVV) voittoon. VVD nousi suurimmaksi puolueeksi aiemmalta neljänneltä sijalta saatuaan viidenneksen äänistä ja yhdeksän lisäpaikkaa parlamenttiin, kun taas PVV kolminkertaisti ääniosuutensa ja sai 24 paikkaa parlamentissa aiemman 9:n sijasta. Pahimman tappion kokivat aiempi päähallituspuolue Kristillisdemokraatit ja Sosialistipuolue, jotka molemmat menettivät lähes puolet aiemmista paikoistaan. Työväenpuolue säilyi toiseksi suurimpana puolueena menetettyään kolme paikkaa, joista viimeisen se menetti aivan ääntenlaskennan lopussa Eläinpuolueelle; tämä riitti nostamaan VVD:n niukasti yksin maan suurimmaksi puolueeksi.


title: Alankomaiden parlamenttivaalit 2010

text: Vaalit olivat ennenaikaiset, koska aikaisempi Balkenenden IV hallitus kaatui saman vuoden helmikuussa Afganistan-operaation takia. Vaalien suurimmiksi voittajiksi povattiin Vapauden ja demokratian kansanpuoluetta ja Vapauspuoluetta, joka oli saavuttanut menestystä aiemmin maaliskuun kunnallisvaaleissa. Suurimman tappion arveltiin tulevan eronneen pääministeri Jan Peter Balkenenden johtamalle Kristillisdemokraattiselle puolueelle.


title: Alankomaiden parlamenttivaalit 2010

text: Ennen vaaleja arveltiin, että Vapauden ja demokratian kansanpuolueen puheenjohtaja Mark Ruttesta tulisi todennäköisesti ensimmäinen liberaalitaustainen pääministeri yli 90 vuoteen, jos puolue voittaisi vaalit.


title: Alankomaiden parlamenttivaalit 2010

text: Vaalien äänestysprosentti oli 74,7 mikä on 5,6 % vähemmän kuin neljä vuotta aiemmin.


title: Alankomaiden parlamenttivaalit 2010

text: Parlamenttivaalien tulos on johtanut Alankomaiden puoluekentän ennennäkemättömään pirstaloitumiseen ja hallitusneuvottelujen uskotaan venyvän viikkojen ellei jopa kuukausien mittaiseksi. Balkenende ilmoitti jättävänsä puolueensa johtajuuden ja oman parlamenttipaikkansa ennen kuin kaikkia ääniä oli ehditty edes laskea. Hän jatkaa kuitenkin virkaatekevänä pääministerinä kunnes uusi hallitus on saatu koottua.


title: Alankomaiden parlamenttivaalit 2010

text: Vaaleihin liittyen selvästi eniten palstatilaa ulkomaisessa lehdistössä on kerännyt Vapauspuolueen voitto; puolue oli jo aiemmin tullut kuuluisaksi puheenjohtaja Wildersin islamin vastaisista kommenteista. Menestys on aiheuttanut ristiriitaisia tunteita: hollantilainen muslimijärjestö CMO on pitänyt sitä häpeällisenä kun taas ranskalainen Front National ylisti sitä.


title: Rocktieto

text: Rocktieto on Jake Nymanin tekemä kolmiosainen tietokirjasarja, jonka kaksi ensimmäistä osaa ilmestyivät vuonna 1979 ja kolmas osa vuonna 1982. Rocktieto on ensimmäinen suomenkielinen aakkosellinen hakuteos ulkomaisesta pop- ja rockmusiikista ABBAsta Zappaan. Kirjassa esitellään tärkeimpien hahmojen henkilötiedot, taiteellinen ura ja mukana on myös diskografiat. Hakusanoista löytyvät lisäksi tärkeimmät levy-yhtiöt, musiikkitermit ja tapahtumat. Tätä kirjasarjaa ennen oli suomeksi ilmestynyt vain pari-kolme popmusiikin 25-vuotista historiaa sivuavaa ja sittemmin vanhentunutta teosta.


title: Rocktieto

text: Rocktieto 1 sisältää hakusanat välillä A–E. Se on myös kuudes Soundi-kirja. Kirjan on kustantanut Lehtijussi Oy ja se on painettu ko. kustantamon kirjapainossa Pirkkalassa vuonna 1979 (ISBN 951-9204-00-8). Kannen on suunnitellut J. Auersalo ja takakannen esittelytekstin on tehnyt Pekka Gronow. Jake Nymanin alkusanat on päivätty Helsingissä 10. tammikuuta 1979. Kirjassa on 200 sivua ja 52 kuvaa. Osan diskografiat perustuvat vuoden 1978 marraskuun tilanteeseen.


title: Rocktieto

text: Rocktieto 2 sisältää hakusanat välillä F–M. Kirjan on kustantanut ensimmäisen osan tavoin Lehtijussi Oy ja se on painettu kustantamon kirjapainossa Pirkkalassa vuonna 1979 (ISBN 951-639-000-5). Kannen on suunnitellut J. Auersalo ja takakannen esittelytekstin on tehnyt Markku Tuuli. Kirjassa on 256 sivua.


title: Rocktieto

text: Rocktieto 3 sisältää hakusanat välillä N–Z. Se on myös kuudestoista Soundi-kirja. Kirjan on kustantanut Fanzine Oy ja se on painettu Lehtijussi Oy:n kirjapainossa Pirkkalassa vuonna 1982 (ISBN 951-99372-4-2). Kirjassa on 344 sivua ja 71 kuvaa. Kannen on suunnitellut J. Auersalo ja takakannen esittelytekstit ovat Jorma Tuomiselta ja Leo Eläimeltä.


title: Rocktieto

text: Jake Nymanin alkusanat on päivätty Espoossa 9. marraskuuta 1981. Niissä hän toteaa, että rockmusiikki on uuden aallon myötä muuttunut paljon siitä, kun hän aloitti Rocktieto-sarjan kirjoittamisen syksyllä 1978. Niinpä hän kirjoittaisi tällaisen sarjan nyt eri lähtökohdista ja toivottaa uudet historiikit tervetulleiksi. Lopuksi hän siteeraa Martin Mullin aforismia: "Musiikista kirjoittaminen on vähän samaa, kuin jos yrittäisi kuvata arkkitehtuuria tanssimalla".


title: Rocktieto

text: Nyman kiittää seuraavia henkilöitä, joilta on saanut arvokasta apua kirjoitustyössä: Ritva Karhula, Leena Virtanen, Matti Kanerva, Pekka Säilä, Hobo Puhakka, Maija Närhi, Jari Väänänen, Hasse Rautio, Jukka Haarma, Juhani Kansi. Erityiskiitokset menevät T-Roylle ja Epelle.


title: Nasser Drid

text: Nasser Edine Drid (}, s. 22. tammikuuta 1957 Tebessa, Ranskan Algeria) on algerialainen jalkapallovalmentaja ja entinen jalkapallomaalivahti.


title: Nasser Drid

text: Drid pelasi lähes koko ammattilaisuransa Algeriassa edustaen muun muassa USM Bel-Abbèsia ja MC Orania, jossa hän voitti Algerian mestaruuden kaudella 1987-1988. Lisäksi Drid oli häviävänä osapuolena vuoden 1989 Afrikan Mestarien liigassa, kun Oran hävisi loppuottelussa Raja Casablancalle.


title: Nasser Drid

text: Hän pelasi myös yksissä MM-kisoissa vuonna 1986, jossa Algeria jäi alkulohkoon.


title: ECom

text: GS1 EANCOM® on GS1:n yleisnimi UN/EDIFACT – standardiin perustuvista EDI – sanomista. Näissä soveltamisohjeissa on otettu mukaan vain sellaiset elementit, jotka täyttävät liiketoiminnan sanomien perustarpeet ja sanomarakenteen kautta määrittyvät pakollisuusvaatimukset.


title: ECom

text: GS1 EANCOM® kuvauksissa ovat keskeisesti mukana GS1:n yksilöinnin avaimet kauppanimikkeille (GTIN), logistisille yksiköille (SSCC) ja osapuolille (GLN). Ratkaisu perustuu käytäntöön, jossa fyysisen tavaravirran tunnisteet ja automaattiluentaiset merkinnät löytävät vastineensa sähköisistä sanomista.


title: ECom

text: Suomalaiset UN/EDIFACT – taustaiset sanomasuositukset mahdollistavat myös GS1 EANCOM-sanomien muodostamisen käyttämällä GS1:n avaimia tunnisteina. Suomalaisista suosituksista löytyy tietoa Tieke:n verkottajapalvelusta.


title: ECom

text: EPCglobal


title: Hämeenlinnan Paukku

text: Hämeenlinnan Paukku on vuonna 1961 perustettu hämeenlinnalainen pesäpalloseura. Seuran kotikenttä oli ennen Hämeensaaren pesäpallokenttä. Kaudelle 2017 valmistui Pullerin pesäpallokenttä.


title: Hämeenlinnan Paukku

text: Paukku pelasi Superpesiksessä vuoteen 2003 asti. Naisten edustusjoukkue on pelasi kausina 2015-2017 Ykköspesistä. Paukku luovutti sarjapaikan Janakkalan Janalle. Sarjapaikan luovutuksen taustalla oli seuran halu keskittyä mies- ja poikapesäpalloon.


title: Hämeenlinnan Paukku

text: Vuoden tulokas:


title: Kamyšlov

text: Kamyšlov () on kaupunki Sverdlovskin alueella Venäjällä. Se sijaitsee Obin sivujoen Pyšman varrella 136 kilometriä Jekaterinburgista itään. Kaupunki on Kamyšlovin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Kamyšlovin kautta kulkee Jekaterinburgin ja Tjumenin välinen rautatie ja maantie. Asukkaita on 28 400 henkeä (vuonna 2009).


title: Kamyšlov

text: Vuonna 1668 paikalle perustettiin linnoitus, jonka kautta kulki 1700-luvun puolivälissä rakennettu Siperian maantie. Vuonna 1781 Kamyšlovista tuli kaupunki ja Permin kuvernementtiin kuuluneen kihlakunnan keskus. 1800-luvun loppuun mennessä siitä kehittyi huomattava kauppakaupunki. Nykyään Kamyšlovissa on mm. sähköteknistä, rakennustarvike- ja konepajateollisuutta.


title: Kamyšlov

text: Nähtävyyksiin kuuluvat 1800–1900-luvun vaihteessa rakennetut julkiset rakennukset, Pokrovan katedraali ja kotiseutumuseo. Kaupungin lähistöllä sijaitsee Obuhovon kylpylä.


title: Fathi Chebal

text: Fathi Chebal (s. 19. elokuuta 1956 Lyon, Ranska) on ranskalais-algerialainen jalkapallovalmentaja ja entinen keskikenttäpelaaja, joka pelasi suurimman osan urastaan kotimaassaan Ranskassa. Hän pelasi myös yhden kauden Saudi-Arabiassa. Chebal kuului vuoden 1986 Algerian MM-kisajoukkueeseen.


title: GDSN

text: GS1 GDSN (Global Data Synchronisation Network) on yhteisnimitys toiminnalle, jolla toteutetaan automatisoitua toimitusketjun hallinnassa tarvittavien, standardipohjaisten tietojen ylläpitoa ja vaihtoa. Toiminnassa ovat mukana teollisuuden ja kaupan toimijat sekä heille palveluja tuottavat GS1 – sertifioidut tietopankit.


title: GDSN

text: Kauppatapahtumissa tulee jokaisella toimijalla olla yhtenäinen ymmärrys viidestä asiasta:


title: GDSN

text: Kuka olet


title: GDSN

text: Missä olet ja toimit


title: GDSN

text: Mikä on kaupan kohde


title: GDSN

text: Missä markkinassa toimit


title: GDSN

text: Ketkä ovat kumppaneitasi


title: GDSN

text: Näiden asioiden kuvaamisen ja hallinnan ytimessä ovat GS1:n avaimista


title: GDSN

text: GTIN – tuotenumerot


title: GDSN

text: GLN – osapuolitunnisteet


title: GDSN

text: GPC – tuoteluokittelu


title: GDSN

text: GS1 Global:GDSN


title: Walk Among Us

text: Walk Among Us on yhdysvaltalaisen horror punk-yhtye Misfitsin ensimmäinen virallinen studioalbumi, joka julkaistiin maaliskuussa 1982. Albumilla on monia Misfits-klassikoiksi jääneitä kappaleita, kuten "Vampira", "I Turned into a Martian", "Skulls", "Astro Zombies".


title: Walk Among Us

text: Kaikki kappaleet on sanoittanut ja säveltänyt Glenn Danzig.


title: Erityisliikunta

text: Erityisryhmien liikunnalla (erityisliikunta, soveltava liikunta) tarkoitetaan sellaisten henkilöiden liikuntaa, joilla on vamman, sairauden tai muun toimintakyvyn heikentymisen tai sosiaalisen tilanteen vuoksi vaikea osallistua yleisesti tarjolla olevaan liikuntaan ja joiden liikunta vaatii soveltamista ja erityisosaamista. Erityisryhmien liikunnan määritelmä tarkoittaa erityisesti vammaisia, pitkäaikaissairaita sekä yli 65-vuotiaita henkilöitä. Osa iäkkäistä henkilöistä on varsin toimintakykyisiä, joten heidän kohdallaan erityisryhmiin lasketaan kuuluvaksi ne henkilöt, joiden toimintakyky on selvästi heikentynyt iän, vamman tai pitkäaikaissairauden takia. Näin ollen ikä sinänsä ei ole peruste liikunnalliselle erityispalvelulle.


title: Erityisliikunta

text: Erityisliikunnassa korostuvat terveyteen ja toimintakykyyn vaikuttavat tekijät. Kullakin erityisryhmällä on jokin tietty osa-alue, johon erityisliikunnalla pyritään vaikuttamaan. Erityisliikunta on suurimmalta osin kuntoutusta tai kuntouttavaa liikuntaa. Muita erityisliikunnan toimintamuotoja ovat erityisliikuntakasvatus, kunto- ja virkistysliikunta, kilpa- tulos-, sekä huippu-urheilu.


title: Bioniikka

text: Bioniikka (myös biomimetiikka, bioinspiraatio ja biognosis; sivuaa myös bionisen luovuussuunnittelun käsitettä) on biologisten menetelmien ja luonnossa esiintyvien järjestelmien soveltamista tekniikan tutkimukseen ja kehittämiseen. Sanan "bioninen" keksi Jack E. Steele vuonna 1958. Sen alkuperä saattaa olla kreikankielinen sana βίον, "bíon", joka tarkoittaa elämän yksikköä, yhdistettynä päätteeseen -ic, joka viittaa 'kaltaisuuteen', tarkoittaen siis 'elämän kaltaista'. Joidenkin sanakirjojen mukaan sana kuidenkin muodostuu biologian" ja "electroniikan yhdistelmästä.


title: Bioniikka

text: Bionisen teknologian kannattajien mukaan elämänmuotojen ja tuotantotekniikoiden välinen teknologiansiirto on tarkoituksenmukaista, sillä evolutiivinen paine saa eläviä organismeja, sekä faunaa että floraa, optimoitumaan ja tehostumaan. Klassinen esimerkki siitä on vettä- ja likaahylkivän maalin keksiminen lootuskukkaa tutkimalla. Tällöin huomattiin, että kasvin pinta hylkii käytännössä kaikkea. Tätä ilmiötä kutsutaan nimellä lootusefekti.


title: Bioniikka

text: Käsitettä "biomimetiikka" käytetään, kun on tarkoitus viitata kemiallisiin reaktioihin. Biomimeettinen kemia viittaa reaktioihin, jotka luonnossa esiintyessään sisältävät biologisia makromolekyylejä (esimerkiksi entsyymit ja nukleiinihapot), joiden kemiallista rakennetta voidaan kopioida käyttämällä "in vitro" -menetelmällä huomattavasti pienempiä molekyylejä.


title: Bioniikka

text: Insinööritieteessä bioniikkaa on käytetty muun muassa jäljittelemällä veneen rungon rakenteessa delfiinin paksua ihoa ja mallintamalla kaikuluotaimissa, tutkissa ja lääketieteen ultraäänimallinnuksessa lepakkojen kaikupaikannusmenetelmiä.


title: Bioniikka

text: Tietojenkäsittelytieteen alalla bioniikan tutkimuksen avulla on tuotettu keinotekoisia hermosoluja, keinotekoisia hermoverkostoja ja parviälyjä. Bioniikka vaikutti myös evoluutiolaskennan syntyyn, mutta evoluutiolaskennan parissa ideaa laajennettiin simuloimalla evoluutiota digitaalisesti, tuottaen erittäin optimoituja ratkaisuja jollaisia luonnossa ei ole aiemmin esiintynyt.


title: Bioniikka

text: Bathin yliopiston mekaanisen insinööritieteen osaston biomimetiikan professori Julian Vincentin mukaan "tällä hetkellä vain noin kymmenessä prosentissa teknologiaa hyödynnetään biologian mekanismeja."


title: Bioniikka

text: Termin "biomimetiikka" keksi Otto Schmitt 1950-luvulla. Termin "bioniikka" keksi Jack E. Steele vuonna 1958, Wright-Pattersonin ilmatukikohdassa Daytonissa, Ohiossa työskennellessään. Teknologian maailmassa suositaan käsitettä "biomimiikka", jotta vältettäisiin sekoittuminen lääketieteen bioniikka-termin kanssa. Martin Caidin käytti käsitettä sattumalta vuonna 1972 julkaistussa romaanissaan Cyborg, jonka innoittamana tuotettiin myös tv-sarja Kuuden miljoonan dollarin mies. Caidin työskenteli pitkään ilmailualalla teknisenä kirjoittajana ennen päätymistään täysipäiväiseksi fiktiokirjailijaksi.


title: Bioniikka

text: Bioniikan tutkimuksessa korostetaan usein luonnosta löydettyjen toimintojen soveltamista, sen sijaan että vain matkittaisiin biologisia rakenteita. Esimerkiksi tietojenkäsittelytieteen kybernetiikka pyrkii mallintamaan älykkäälle käyttäytymiselle luontaisia palaute- ja kontrollimekanismeja, kun taas tekoälytutkimuksessa pyritään mallintamaan älyn toimintoja riippumatta niistä nimenomaisista tavoista, joilla kyseinen toiminta mahdollistuu.


title: Bioniikka

text: Esimerkkien ja mekanismien tietoinen kopiointi luonnossa esiintyvistä eliöistä ja ekologioista on sovelletun tapauskohtaisen päättelyn muoto, jossa luonto mielletään toimivaksi todettujen ratkaisumallien tietokannaksi. Kannattajien mukaan kaikkiin luonnollisiin elämänmuotoihin kohdistuva valintapaine karsii epäonnistuneet muodot.


title: Bioniikka

text: Vaikka lähes kaikkea insinööritiedettä voidaan pitää eräänlaisena biomimetiikan muotona, alan nykyaikaiseksi synnyttäjäksi on nimetty Buckminster Fuller, ja sen myöhempi kodifikaatio omaksi tutkimusalakseen Janine Benyusille.


title: Bioniikka

text: Karkeasti voidaan erotella kolme faunan ja floran biologista tasoa, joiden mukaan teknologiaa voidaan mallintaa:


title: Jevhenija Snihur

text: Jevhenija Snihur (, s. 7. maaliskuuta 1984 Kiovan alue) on ukrainalainen pika-aitajuoksija.


title: Jevhenija Snihur

text: Hän karsiutui Osakan MM-kilpailuissa 2007 100 metrin aitojen alkuerissä. Valencian sisäratojen MM-kilpailuissa 2008 hän oli 60 metrin aitojen kuudes ajalla 8,12 s. Pekingin olympialaisissa 2008 hän karsiutui 100 metrin aitojen alkuerissä, ja samoin kävi 60 metrin aitojen alkuerissä Dohan sisäratojen MM-kilpailuissa 2010. Barcelonan EM-kilpailuissa 2010 hän oli 100 metrin aitojen viides ajalla 12,92.


title: Jevhenija Snihur

text: Hänen 100 metrin aitojen ennätyksensä on 12,81 s, jonka hän juoksi Annecyssa 22. kesäkuuta 2008. 60 metrin aidat hän on juossut aikaan 8,06 s Valenciassa 8. maaliskuuta 2008.


title: Kymmenen neitsyttä

text: Kymmenen neitsyttä on Tove Janssonin maalaama alttaritaulu vuonna 1953 valmistuneessa Teuvan kirkossa.


title: Kymmenen neitsyttä

text: Jansson maalasi alttaritaulun rakenteilla olevan kirkon seinään al secco -tekniikalla. Taulu on vaakamallinen, se on leveydeltään yli viisi metriä ja korkeudeltaan vajaa puolitoista. Taulun muoto herätti huomiota, sillä kirkoissa oli totuttu näkemään pystymallisia, ylöspäin kohoavia alttaritauluja. Alttaritaulun muodoksi tuli sama kuin Tampereen tuomiokirkon alttaritaulu. Tämä sopi kirkon suunnitelleen Elsi Borgin mielestä hyvin juuri lakeudelle. Jansson tuli alttarimaalauksen tekijäksi kirkon suunnitelleen arkkitehtitoimiston kautta. Toimisto halusi tekijäksi naistaiteilijan ja suunnittelussa mukana ollut arkkitehti Kaisa Harjanne tunsi Tove Janssonin. Jansson ja Harjanne tekivät tutustumiskäynnin Teuvan kirkkoon ja saivat vahvistusta vaakamalliselle muodolle tutustuttuaan matkalla Tampereen tuomiokirkon alttaritauluun, jonka on tehnyt Magnus Enckell.


title: Kymmenen neitsyttä

text:
Eteläpohjalainen maisema oli taiteilijalle uusi elämys. Kirjeessään hän kuvailee: "Kaikki horisontaalista, rauhallista, loputonta".
Varat alttaritauluun saatiin lahjoituksena, lahjoittajana oli ainakin Erland Luoma, jonka nimi on myös taulussa.


title: Kymmenen neitsyttä

text: Jansson saapui maalaamaan alttaritaulua Teuvalle toukokuun lopussa 1953. Sitä ennen hän oli suunnitellut ja valmistellut työtä koko kevään ajan, ja vieraillutkin arkkitehdin kanssa kirkossa. Aikalaisilla on erilaisia muistikuvia siitä, koska maalaaminen tapahtui ja kauanko se kesti. Osa muistaa, että oli tuolloin oli kylmä, osa muistelee maalamisen ajoittuneen syksyyn. Työ on kuitenkin useimpien kommenttien mukaan kestänyt useita viikkoja, ehkä jopa kuukauden verran.


title: Kymmenen neitsyttä

text: Jansson asui Teuvalla ensin pappilassa, joka sijaitsi nykyisen Teakin paikalla. Hän muutti jossain vaiheessa Korhosen matkustajakotiin, jossa hänen huoneeksi on mainittu nro 2, lähellä jokirantaa. Matkustajakoti sijaitsi Asematien varressa, muutama sata metriä kirkosta. Janssonin kerrotaan halunneen maalata rauhassa ja hänen tiedetään ajaneen uteliaita katsojia pois kirkosta. Iltaisin hän keskittyi myös kirjoittamiseen, työn alla oli muumikirja "Vaarallinen juhannus".


title: Kymmenen neitsyttä

text: Useissa kirjoissa Teuvan kirkon alttaritaulun valmistumisvuodeksi mainitaan vuosi 1954. Kuitenkin kirkon vihkiäiset, jossa alttaritaulu oli esillä, olivat jo marraskuun lopussa 1953. On epäselvää, viimeisteltiinkö taulua vielä 1954 puolella.


title: Kymmenen neitsyttä

text: Tove Jansson oli keskittynyt edelliset vuodet enimmäkseen muumikirjoihin ja -sarjakuviin, joten hän oli innostunut päästeessään maalaamaan. Hän innostui taulun väreistä tekniikasta ja aiheesta. "Tänään olen maalannut koboltinsinisen lengingin ja karmiininmustan viitan"... "Tunnen olevani hirveän etevä liimatessani kultaa. Siitä tulee heti tasaista ja kaunista eikä se huijaa minua. Kuten värit!". Uudessa kirkossa ei ollut vielä ikkunoita, ja välillä kultahiput lähtivät tuulessa lentoon. Ongelmia aiheutui myös, kun ikkunan suojana ollut levy ja nauloja kaatui maalauksen ja maalarin päälle.


title: Kymmenen neitsyttä

text:
Kymmenen neitsyttä on ainoa Tove Janssonin maalaama alttaritaulu. Uskonnolliset kuvat ovat hänen tuotannossaan muutenkin harvinaisia, hän oli piirtänyt niitä jonkin verran joululehdille 1930- ja -40-luvuilla. Suurikokoisia seinämaalauksia on Tove Janssonin tuotannossa muutamia. Aiheen alttaritauluun Tove Jansson sai tätinsä mieheltä, joka oli pappi. Tämä pyysi jo 1930-luvulla Tovea tekemään taulun kymmenen neitsyeen vertauksesta. Silloin hän ei sitä toteuttanut, mutta kun hän oli saanut tehtäväkseen alttaritaulun, hän muisti neitsyt-aiheen.
Alttaritaulua maalatessaan hän tutki ”Daavidin virsiä” eli Psalmeja. Raamattuun ja sen kerrontaan Tove Jansson oli tutustunut jo aiemmin, erityisesti taideteollisessa opiskellessaan. Päiväkirja täyttyi sitaateista, joita hän oli poiminut Raamatusta, enimmäkseen Vanhasta Testamentista. Sananlaskut kuuluivat Toven suosikkeihin 18-vuotiaana.


title: Abdallah Liegeon

text: Abdallah Liegeon (s. 10. joulukuuta 1957 Oran) on algerialais-ranskalainen entinen puolustaja, joka pelasi koko uransa Ranskassa. Hän edusti myös Algeriaa vuoden 1986 MM-kisoissa.


title: Abdallah Liegeon

text: Liegeon aloitti jalkapalloilun 14-vuotiaana Lons-le-Saunier junioreissa, josta hän siirtyi ammattilaiseksi Besançoniin kaudella 1976-1977. Hyvien otteiden myötä AS Monaco kiinnostui puolustajasta ja hankki hänet joukkueeseensa kaudella 1981-1982. Liegeonin siirto osoittautui menestyksekkääksi, kun hän juhli ensimmäisen kauden päätteeksi Ranskan mestaruutta. Liegeon saavutti myös Coppa delle Alpin voitot vuosina 1983 ja 1984. Menestys sai jatkoa, kun Monaco voitti Ranskan cupin vuonna 1985. Viimeinen kausi Monacossa jäi rikkonaiseksi hänen pelattuaan vain kahdeksan ottelua.


title: Abdallah Liegeon

text: Liegeon päätti vaihtaa seuraa ja siirtyi vuonna 1987 RC Strasbourgiin, jossa hän vietti kaksi kautta ennen uransa päättämistä.Abdullah syntyi Algeriassa ja asui veljensä Taharin ja äitinsä kanssa kolmestaan vanhempiensa erottua. Heidän äitinsä meni uudelleen naimisiin ranskalaisen Maurice Liegeonin kanssa, joka kääntyi Islamin uskoon. Perhe muutti sittemmin Ranskaan, jossa Abdullah ja hänen veljensä Tahar saivat käyttöönsä isänsä sukunimen, jolla heidän äitinsä halusi suojella lapsiaan rasismilta. Heidän isäpuolensa ei kuitenkaan enää hyväksynyt islamin uskoaan ja perhe erosi Maurice Liegonin kärsittyä alkokoholiongelmista. Abdullah vietti osan nuoruudestaan sijaisperheessä.


title: Petr Nečas

text: Petr Nečas (s. 19. marraskuuta 1964) on tšekkiläinen poliitikko, joka toimi maansa pääministerinä 2010–2013. Hän oli ODS-puolueen väliaikainen johtaja maaliskuusta 2010 lähtien ja entinen varapääministeri ja työ- ja sosiaaliministeri Mirek Topolánekin hallituksessa 2006–2009.


title: Petr Nečas

text: Nečas opiskeli fysiikkaa Masarykin yliopistossa Brnossa ja on plasmafysiikan tohtori. ODS-puolueeseen hän liittyi 1991, ja hänet valittiin parlamenttiin 1992.


title: Petr Nečas

text: Presidentti Václav Klaus nimitti Nečasin 4. kesäkuuta 2010 muodostamaan ODS:n ja TOP 09:n ja Věci veřejné -puolueen oikeistohallituksen.


title: Petr Nečas

text: Nečas joutui eroamaan tehtävästä kesäkuussa 2013 korruptiosyytteiden takia. Nečasin kansliapäällikköä ja väitettyä rakastajatarta Jana Nagyovaa syytettiin lahjuksista ja osallisuudesta vallan väärinkäyttöön. Poliisi epäili Nagyovan pyytäneen sotilastiedustelua vakoilemaan pääministerin vaimoa Radka Nečsováa.


title: Mkv

text: MKV voi tarkoittaa seuraavia asioita:


title: Johan Olof Wallin

text: Johan Olof Wallin (15. lokakuuta 1779 Stora Tuna, Taalainmaa − 30. kesäkuuta 1839 Tukholma) oli ruotsalainen arkkipiispa ja runoilija.


title: Johan Olof Wallin

text: Wallin tuli vuonna 1816 tuomiorovastiksi Västeråsiin. 1818 hän sai papinviran ("primarius pastorius") Tukholmasta. Vuonna 1837 hänestä tuli arkkipiispa. Hän kirjoitti runoja ja virsiä ja osoitti kiinnostusta Ruotsin koululaitosta kohtaan.


title: Ibroxin metroasema

text: Ibrox on Glasgow'n metron asema Ibroxin kaupunginosassa lähellä Clyde-joen rantaa. Asema on avattu muun metrojärjestelmän tavoin vuonna 1896 ja uudistettu 1970-luvun lopulla. Vuoteen 1977 asti asema tunnettiin nimellä Copland Road.


title: Ibroxin metroasema

text: Ibroxin aseman vieressä on Rangers FC:n Ibrox Stadium, minkä vuoksi asema on ottelupäivinä hyvin ruuhkainen. Muutoin asema ei kuitenkaan ole kovin vilkas. Ibrox on myös Cessnockin ohella lähinnä Glasgow Science Centreä sijaitseva asema.


title: NHL (lehti)

text: NHL eli Normihomolehti oli keväällä 2010 perustettu riippumaton ilmaisjakelulehti, jota jaettiin Helsingissä, Tampereella ja Turussa. Mainosrahoitteisen NHL:n painos oli 25 000 kappaletta, ja sen ensimmäinen numero ilmestyi 10. kesäkuuta 2010.


title: NHL (lehti)

text: Lehteä kustansi Voima Kustannus Oy. NHL:n vastaava päätoimittaja oli toimittaja-ohjaaja Maria Seppälä. Normihomolehti sai valtionavustusta 10 000 euroa vuonna 2013.


title: NHL (lehti)

text: Lehti lakkautettiin erillisenä julkaisuna kesällä 2014, mutta NHL:n juttujen julkaisemista jatketaan saman kustantamon Voima-lehdessä.


title: Max Martin

text: Martin Karl ”Max Martin” Sandberg (s. 26. helmikuuta 1971 Tukholma, Ruotsi) on ruotsalainen musiikin tuottaja ja lauluntekijä. Läpimurron lauluntekijänä Martin teki 1990-luvun lopulla, kun hän kirjoitti hittikappaleita muun muassa Backstreet Boysille, Britney Spearsille, ’N Syncille ja Pinkille.


title: Max Martin

text: Vuonna 2015 Martin voitti yhdysvaltalaisen tekijänoikeusjärjestön ASCAP:n vuoden lauluntekijän palkinnon viidennen kerran peräkkäin ja kahdeksannen kerran kaikkiaan. Hän on nyt tasasijalla palkintojen määrässä lauluntekijä- ja tuottajakaksikon Jimmy Jam ja Terry Lewisin kanssa.


title: Max Martin

text: Martin on kirjoittanut tai ollut mukana kirjoittamassa kahtakymmentä Billboard Hot 100 -singlelistan ensimmäiselle sijalle noussutta hittiä, joita ovat muun muassa Britney Spearsin ”…Baby One More Time” ja ”Hold It Against Me”, Katy Perryn ”I Kissed a Girl” ja ”Roar”, Pinkin ”So What” sekä Taylor Swiftin ”Shake It Off”. Martin on kolmantena lauluntekijöistä, joilla on eniten listaykkösiä; hänen edellään ovat vain Paul McCartney (32) ja John Lennon (26). Martin on myös tuottanut 18 Yhdysvaltain ykkössingleä; tuottajista vain The Beatlesin tuottaja George Martin on hänen edellään 23 listaykkösellään.


title: Max Martin

text: Martin on myös kirjoittanut Britney Spearsille muun muassa kappaleet ”(You Drive Me) Crazy”, ”Oops!… I Did It Again”, ”Stronger”, ”I’m Not a Girl, Not Yet a Woman”, ”If U Seek Amy” ja ”3”.


title: Max Martin

text: Martin on tuottanut Ariana Granden kappaleen ”No Tears Left To Cry” vuodelta 2018.


title: Nuijahai

text: Nuijahai ("Sphyrna tiburo") on vasarahaiden heimoon kuuluva hailaji. Kreikan kielen sana "sphyrna" viittaa nuijahain nuijan muotoiseen päähän ja "tiburo" tulee Amerikan alkuperäisasukkaiden haita tarkoittavasta sanasta.


title: Nuijahai

text: Nuijahaita esiintyy Atlantin länsiosissa Pohjois-Carolinasta eteläiseen Brasiliaan saakka, myös Kuuban ja Bahaman alueella, sekä itäisellä Tyynellämerellä Etelä-Kaliforniasta Ecuadoriin ulottuvalla alueella.


title: Nuijahai

text: Nuijahai voi olla 1,5 metriä pitkä ja painaa enintään 10,8 kiloa, joten se on pienin vasarahaiden heimon jäsen. Meksikonlahden naarasnuijahait kasvavat harvoin yli 130 senttimetriä pitkiksi ja urokset harvoin yli 110 senttisiksi. Väritykseltään nuijahai on päältä harmaa tai harmaanruskea ja alta vaaleampi, kyljissä voi olla pieniä tummia laikkuja. Pää on litteä ja lapionmuotoinen ja pituudeltaan 18–25 % ruumiin kokonaispituudesta, ja se on huomattavasti pyöreämpi kuin muilla vasarahaiden heimon lajeilla.


title: Nuijahai

text: Nuijahain pienet ja terävät hampaat sijaitsevat suun etuosassa, ja ne on tarkoitettu saaliin paloitteluun. Suun takaosassa olevia tasaisia ja suuria hampaita käytetään hienontamiseen.


title: Nuijahai

text: Nuijahait elävät 3–15 yksilön parvissa, mutta muuton aikana yksilöitä voi olla ryhmässä satoja tai jopa tuhansia. Parvessa nuijahain paikkaan hierarkiassa vaikuttaa koko ja sukupuoli. Nuijahaiden täytyy liikkua koko ajan, jotta kiduksiin virtaisi happea eivätkä ne uppoaisi. Ne liikkuvat pitkiäkin matkoja päivässä meriveden lämpötilan mukaan. Ihanteellinen lämpötila lajille on 21 celsiusastetta. Talvella nuijahait viihtyvät päiväntasaajan lähettyvillä, kesällä pohjoisemmilla leveysasteilla. Nuijahaille tyypillisiä elinympäristöjä ovat muta- ja hiekkapohjaiset matalat rannikkoalueet, koralliriutat, matalat lahdet ja kanavat. Tyypillinen elinsyvyys on 10–80 metriä. Nuijahain elinikä on noin 12 vuotta.


title: Nuijahai

text: Nuijahaita saalistava petokaloja ovat mm. tiikerihai ja sitruunahai.


title: Nuijahai

text: Nuijahai on ärsyttämättömänä ihmiselle vaaraton. Kautta aikain on ollut yksi tapaus, jossa nuijahai on hyökännyt ihmisen kimppuun syyttä. Nuijahain sanotaan yleisesti ottaen olevan arka hai.


title: Nuijahai

text: Naaraat tulevat sukukypsiksi 2–3 vuoden ikäisinä tai kokonaispituuden ollessa 80–95 senttimetriä. Urokset taas saavuttavat sukukypsyyden kaksivuotiaana tai 68–85 senttimetrisinä.


title: Nuijahai

text: Nuijahait lisääntyvät nopeasti, ja poikueet ovat suuria. Nuijahaiden uskotaan parittelevan keväällä, syksyllä tai jopa minä vuodenaikana tahansa.. Parittelun jälkeen naaraat voivat varastoida spermaa jopa neljä kuukautta ja suorittaa hedelmöityksen silloin kun itse haluavat. Nuijahain raskaus kestää 4–5 kuukautta. Naaraat tuottavat munia ja säilyttävät niitä sukuelimissään, joissa alkiot kehittyvät munien sisällä, kunnes ne ovat tarpeeksi kypsiä syntymään. Syntyminen tapahtuu loppukesästä tai alkusyksystä. Vastasyntyneet poikaset ovat 35-40 senttimetriä pitkiä. Poikueessa on 4–16 poikasta. Synnytettyään emo menettää ruokahalunsa ja välttelee koiraita.


title: Nuijahai

text: Vuonna 2001 tutkijat havaitsivat eläintarhassa, että nuijahainaaras voi lisääntyä partenogeneettisesti eli ilman kontaktia uroksen kanssa.


title: Nuijahai

text: Nuijahain pääasiallista ravintoa ovat äyriäiset. Ne syövät myös tietynlaisia katkarapuja, nilviäisiä ja pieniä kaloja. Myös merenpohjan kasveja on löydetty nuijahain vatsasta. Nuijahait saalistavat liikuttamalla päätään metallinpaljastimen tavoin meren pohjassa ja etsimällä saaliseliöiden aiheuttamia sähkömagneettisia merkkejä. Havaitessaan saaliin hai nappaa sen hampaillaan ja nielaisee sen kokonaisena. Nuijahai on taitava saalistaja erinomaisen näkö- ja kuuloaistinsa ansiosta.


title: Nuijahai

text: Yhdysvalloissa nuijahaita kalastetaan kaupallisiin tarkoituksiin ja myös toissijaisena saalina. Vuosina 1981–1998 pyydettiin vuosittain keskimäärin 29 000 yksilöä. Vähiten, 13 000 yksilöä, saatiin vuonna 1991 ja eniten, 53 000, vuonna 1986. Meksikonlahdella katkaravunpyytäjien verkkoihin on jäänyt vuosina 1972–1999 410 000 nuijahaita.


title: Anastasija Rabtšenjuk

text: Anastasija Rabtšenjuk (, s. 14. syyskuuta 1983) on ukrainalainen 400 metrin aitajuoksija.


title: Anastasija Rabtšenjuk

text: Hän oli kahdeksas Göteborgin EM-kilpailuissa 2006 ajalla 55,74 s, mutta karsiutui alkuerissä Osakan MM-kilpailuissa 2007. Pekingin olympialaisissa 2008 hän oli neljäs ajalla 53,96 s, ja Berliinin MM-kilpailuissa 2009 seitsemäs ajalla 54,78 s. Barcelonan EM-kilpailuissa 2010 hän karsiutui alkuerissä. Seuraavan vuoden Daegun MM-kilpailuissa hän sijoittui viidenneksi ajalla 54,18 s.


title: Anastasija Rabtšenjuk

text: Hänen ennätyksensä on 53,96 s, jonka hän juoksi Pekingissä 20. elokuuta 2008. Sileän 400 metriä hän on juossut ulkoradoilla aikaan 52,64 s Kiovassa 21. heinäkuuta 2006 ja sisäradoilla aikaan 53,28 s Sumyssa 23. helmikuuta 2008.


title: Krasnooktjabrskin piiri

text: Krasnooktjabrskin piiri (; tataariksi Кызыл Октябрь районы, "Qızıl Oktəber rayonı"; suomeksi ”Punaisen lokakuun piiri”) on kunnallinen itsehallintoalue Nižni Novgorodin alueella Venäjällä. Vuonna 1929 perustetun piirin pinta-ala on 886,2 neliökilometriä. Asukkaita on 12 800 henkeä (vuonna 2010).


title: Krasnooktjabrskin piiri

text: Krasnooktjabrskin piiri sijaitsee Nižni Novgorodin alueen kaakkoisosassa. Se rajoittuu lounaassa Bolšoje Boldinon, lännessä Gaginon, pohjoisessa Sergatšin, koillisessa Pylnan ja kaakossa Setšenovon piireihin sekä etelässä Mordvan tasavaltaan.


title: Krasnooktjabrskin piiri

text: Piiriin kuuluu 12 maalaiskuntaa: Bolšoje Rybuškino, Jendovištši, Ketšasovo, Kljutšištši, Maresjevo, Medjany, Pošatovo, Salgan, Sarga, Semjonovka, Tšembilei ja Urazovka. Hallinnollinen keskus on Urazovkan kylä, josta on 175 kilometriä alueen pääkaupunkiin Nižni Novgorodiin. Asutuskeskuksia on yhteensä 41.


title: Krasnooktjabrskin piiri

text: Piirin väestöstä suuri osa on tataareja. Heidän lisäkseen piirissä asuu mm. venäläisiä ja mordvalaisia. Tärkein uskonto on islam. Moskeijoita on 21 ja kirkkoja yksi.


title: Krasnooktjabrskin piiri

text: Pääelinkeino on maanviljely. Piirissä toimii 21 maatalousyritystä ja 49 yksityisviljelijää. Lisäksi on pienimuotoista elintarviketeollisuutta ja kalankasvatuslaitos.


title: Krasnooktjabrskin piiri

text: Piirissä on 12 lastentarhaa, 18 koulua, 29 kerhotaloa ja piirisairaala. Paikallislehtenä ilmestyy "Selskije vesti" (”Maaseudun sanomat”).


title: Krasnooktjabrskin piiri

text: Nähtävyyksiin kuuluu Medjanyn kylään vuosina 1992–1994 rakennettu erikoinen moskeija, jonka yhteydessä toimii Nižni Novgorodin seudun tataareista kertova museo.


title: Barney-karhu ja Benny-aasi

text: Barney-karhu ja Benny-aasi (engl. Barney Bear and Benny Burro) ovat yhdysvaltalaisia sarjakuva- ja piirroselokuvahahmoja.


title: Barney-karhu ja Benny-aasi

text: Barney-karhu-hahmon keksi vuonna 1939 animaattori Rudolf Ising MGM Cartoon Studios -yhtiöstä. Ensimmäinen Barney- filmi "The Bear that Couldn't Sleep" ilmestyi heinäkuussa 1939. Ising lähti yhtiön palveluksesta 1943, jonka jälkeen filmejä ohjasivat George Gordon, Preston Blair, Michael Lah ja Dick Lundy. Barney-piirrosfilmien teko lopetettiin 1954. Filmejä tehtiin yhteensä 26. Benny-aasi oli mukana näistä vain yhdessä, "Little Gravel Voice" vuonna 1942 eikä hänen nimeään mainittu filmissä.


title: Barney-karhu ja Benny-aasi

text: Dell-yhtiö alkoi vuonna 1942 julkaista sarjakuvalehteä "Our Gang", jonka sarjat perustuivat MGM:n piirroselokuvahahmoihin.


title: Barney-karhu ja Benny-aasi

text: Alusta alkaen lehdessä oli Barney-karhu-sarjakuvia, joita kahden ensimmäisen vuoden ajan piirsi Walt Kelly. Benny-aasin ensimmäinen sarjakuvaseikkailu ilmestyi marraskuussa 1943, ja sen piirsi Carl Barks. Toukokuussa 1944 alkoi Barks piirtää Benny-aasi-sarjoja. Benny-aasi tuli mukaan samaan sarjakuvaan Barneyn kanssa, ja tästä lähtien sarjakuvan nimi oli "Barney Bear and Benny Burro". Barks piirsi lehteen yhteensä 29 näiden hahmojen sarjakuvatarinaa, kolme Benny-sarjakuvaa ja 26 sarjakuvaa, joissa olivat sekä karhu että aasi. Viimeinen ilmestyi heinäkuussa 1947.


title: Barney-karhu ja Benny-aasi

text: Sarjakuva jatkui lehdessä muiden piirtämänä 1950-luvulle saakka.


title: Barney-karhu ja Benny-aasi

text: Tom ja Jerry -lehdessä julkaistiin Barksin (ja muidenkin) piirtämiä Barney-karhu ja Benny-aasi -sarjoja vuosina 1983-1985 sekä uusintoina 1990-luvulla. 1990-luvun alussa ilmestyi kaksi Barney-karhu ja Benny-aasi -albumia.


title: Barney-karhu ja Benny-aasi

text: Englanniksi Barksin piirtämiä Benny- ja Barney-sarjoja on julkaistu uusintoina harvoin. Vuonna 1979 ilmestyi mustavalkoinen "Barks Bear Book", johon oli koottu kaikki Barksin piirtämät ei-Disney-sarjakuvat. Yhdysvaltalaisessa Tom & Jerry -lehdessä julkaistiin 1990-luvulla muutamia k.o. sarjoista värillisinä


title: Barney-karhu ja Benny-aasi

text: Vuonna 2010 ilmestyi Ruotsissa kirja "Bruno Björn och hans vänner", jossa kaikki Barksin Barney- ja Benny-sarjat julkaistiin värillisinä. Mukana on myös kaksi Lurppa-tarinaa sekä Barksin ainoa Putte Possu-sarjakuva.


title: Penismurtuma

text: Penismurtuma tarkoittaa siittimen paisuvaiskudosta ympäröivän valkokalvon ("tunica albuginea") repeytymistä. Penismurtuman yleisin syy on usein peniksen osuma esimerkiksi naisen häpyluuhun yhdynnän aikana. Penismurtuma saattaa olla myös seuraus aggressiivisesta itsetyydytyksestä.


title: Penismurtuma

text: Murtuessaan penis taittuu ja sen paisuvainen repeää. Penismurtuman yleisimpiä tuntomerkkejä ovat murtuessa kuuluva napsahdus, kipu, turvotus, mustelmat ja peniksen käyristyminen.


title: Penismurtuma

text: Penismurtuma hoidetaan leikkauksella. Toimenpiteessä poistetaan veri ja ommellaan revennyt valkokalvo. Ennuste on leikkaushoidossa hyvä, sillä noin yhdeksän kymmenestä paranee hyvin ja he pystyvät saamaan erektion jatkossakin.


title: Kim Myong-gil

text: Kim Myong-gil (s. 16. lokakuuta 1984 Pjongjang) on pohjoiskorealainen jalkapalloilija, pelipaikaltaan maalivahti. Hän edustaa Amrokgang-joukkuetta, jossa hän on pelannut vuodesta 2004 lähtien. Kim on pelannut yksitoista ottelua Pohjois-Korean maajoukkueessa ja on joukkueen mukana myös MM-kilpailuissa 2010.


title: Vihaposti

text: Vihaposti on sähköisesti tai perinteisesti postitettua häirintää. Vihaposti voi koostua vastaanottajan herjaamisesta tai uhkailusta. Yleensä kirjeiden kieli on poikkeuksellisen röyhkeää.


title: Vihaposti

text: Vastaanottaja voi saada halveksivia kommentteja liittyen yksilön etnisyyteen, seksuaalisuuteen, uskontoon, älykkyyteen, poliittiseen ideologiaan, etiikkaan tai ulkonäköön. Yleensä vihaposti sisältää hävyttömyyksiä tai voi olla vain negatiivissävyinen paheksuva viesti.


title: Vihaposti

text: Lehdissä ja internetissä on kerrottu tapauksista, joissa vihaposti on johtanut väkivaltaan.


title: Paras läpimurron tehnyt esiintyjä

text: Alapuolella näkyy vuodesta 1992 lähtien MTV Movie Awards -palkintogaalan voittajat sekä ehdokkaat kategoriassa Paras läpimurron tehnyt esiintyjä. Kaikkina vuosina palkintoa ei ole jaettu sekä miehelle että naiselle. Siihen on myös merkitty, jos palkinto jaettiin molemmille sukupuolille.


title: Britney: For the Record

text: Britney: For the Record on poplaulaja Britney Spearsista kertova yhdysvaltalainen dokumenttielokuva vuodelta 2008.


title: Britney: For the Record

text: Syyskuun alussa 2008 Spears kutsui kuvausryhmän seuraamaan elämäänsä, sillä hän halusi kertoa oman versionsa tapahtumista, joita koko maailman juorulehdistö suurella mielenkiinnolla seurasi. Dokumentti kuvattiin seuraavan 60 päivän aikana. Spears kertoo avoimesti tekemistään virheistä ja henkilökohtaisista ongelmistaan, mutta myös elämänsä huippuhetkistä ja ilon aiheista. Haastattelujen lomassa Spearsin on muun muassa esiintymislavalla, shoppailureissulla ja musiikkivideon kuvauksissa sekä viettämässä aikaa lastensa kanssa. Ääneen pääsevät myös useat Spearsin läheiset, esimerkiksi hänen koreografinsa, isänsä sekä kollegansa Madonna.


title: Britney: For the Record

text: Dokumentti kuvattiin Beverly Hillsissä, Hollywoodissa ja New Yorkissa. "Britney: For the Record" ensi-ilta oli Yhdysvalloissa MTV-televisiokanavalla 30. marraskuuta 2008, kaksi päivää ennen Spearsin kuudennen albumin "Circus" julkaisua.


Päiväntasaajan Guinean naisten jalkapallomaajoukkue on joukkue, joka edustaa Päiväntasaajan Guineaa naisten jalkapallon kansainvälisissä otteluissa. Joukkuetta hallinoi maan jalkapalloliitto FEGUIFUT ja valmentaa norsunluurannikkolainen Clémentine Touré. Päiväntasaajan Guinea pelaa kotiottelunsa punaisessa asussa ja vierasottelunsa valkoisissa. Joukkueen paras saavutus on Afrikan-mestaruus vuodelta 2008. Tuolloin siitä tuli kisahistorian ensimmäinen joukkue, joka pystyi voittamaan Nigerian.


title: Päiväntasaajan Guinean naisten jalkapallomaajoukkue

text: Joukkue selviytyi ensimmäisiin arvokisoihin vuonna 2011, kun se selvitti tiensä jalkapallon MM-kisoihin. Tähän joukkue ylsi kun se voitti vuoden 2010 Afrikan mestaruusturnauksen välierissä Etelä-Afrikan jatkoajan jälkeen maalein 3-1.


text: Saksan MM-kisoissa 2011 Päiväntasaajan Guinea hävisi kaikki kolme otteluaan eikä selviytynyt alkulohkosta jatkoon. Norjalle se hävisi maalein 0–1, Australialle 2–3 ja Brasilialle 0–3. Joukkueen ainoat maalit teki kapteeni Anonman.


title: Paras elokuva (MTV Movie Awards)

text: Alapuolella näkyy vuodesta 1992 lähtien MTV Movie Awards -palkintogaalan voittajat sekä ehdokkaat kategoriassa Paras elokuva.


title: André Villas-Boas

text: André Villas-Boas (s. 17. lokakuuta 1977 Porto, Portugali) on portugalilainen jalkapallovalmentaja.


title: André Villas-Boas

text: Villas-Boas on historian nuorin UEFAn alaisen kilpailun voittanut päävalmentaja. Hänestä on maksettu suurin valmentajasta maksettu siirtokorvaus, kun hän siirtyi kesällä 2011 englantilaiseen Chelseaan 15 miljoonalla eurolla.


title: André Villas-Boas

text: Villas-Boas aloitti valmennusuransa José Mourinhon alaisuudessa Portossa. Hän seurasi Mourinhoa myös Chelseaan ja Internazionaleen. Kaudeksi 2009–2010 hän siirtyi kotimaansa pääsarjassa pelanneen Académica Coimbran päävalmentajaksi jätettyään aikaisemmin syyskuussa 2009 apuvalmentajan tehtävät.


title: André Villas-Boas

text: Villas-Boas oli kaudella 2009–2010 maan pääsarjan nuorin päävalmentaja. Joukkue sijoittui kauden päätteeksi 11:nneksi ja vältti näin putoamisen. 2. kesäkuuta 2010 hänen ilmoitettiin siirtyvän Porton päävalmentajaksi potkut saanneen Jesualdo Ferreiran tilalle. Kaksi päivää myöhemmin 4. kesäkuuta hänet esiteltiin virallisesti joukkueen uutena päävalmentajana. Villas Boasin debyyttikausi Portossa oli kaikin puolin menestyksekäs, ja joukkue varmisti mestaruuden viisi kierrosta ennen kauden loppua häviämättä otteluakaan. Toukokuussa Villas-Boas teki historiaa luotsaamalla Porton Eurooppa-liigan mestariksi nuorimpanana UEFA:n alaisen kilpailun voittaneena valmentajana.


title: André Villas-Boas

text: Menestyksekkään kauden jälkeen Villas-Boasin ympärillä käynnistyi vilkas huhumylly hänen siirtymisestään Chelsean valmentajaksi. Villas-Boas erosi Porton päävalmentajan paikalta 21. kesäkuuta 2011. Seuraavana päivänä hän allekirjoitti kolmivuotisen sopimuksen Chelsean kanssa. Villas-Boasin urakka Chelseassa sujui kangerrellen, eivätkä lontoolaiset pysyneet hänen johdollaan Manchester Cityn ja Manchester Unitedin vauhdissa Valioliigassa. Helmikuussa 2012 huhumylly Villas-Boasin erottamisen ympärillä kasvoi, kun Chelsea hävisi Mestarien liigan 1. pudotuspelikierroksen ensimmäisen osaottelun Napolille 3–1. Lopulta Villas-Boasin kohtaloksi koitui 1–0-vierastappio West Bromwichille 3. maaliskuuta, ja hän sai seuraavana päivänä potkut.


title: André Villas-Boas

text: Kenny Dalglishin erottua Villas-Boasia kaavailtiin Liverpoolin uudeksi päävalmentajaksi, mutta neuvottelut eivät tuottaneet tulosta. Lopulta portugalilainen teki paluun valmennustehtäviin heinäkuun alussa 2012 allekirjoitettuaan kolmivuotisen sopimuksen Tottenhamin kanssa. Debyyttikausi Spursissa päättyi kovista odotuksista huolimatta viidenteen sijaan ja paikka Mestarien liigaan jäi pisteen päähän. Joukkueen kohtaloksi koitui heikko kevätkausi, jonka aikana Arsenal FC kiilasi paikallisvastustajansa edelle sarjataulukossa. Kausi 2013/14 alkoi puolestaan odotuksia heikommin ja Spurs hävisi syksyn aikana Manchester Citylle 6–0 ja Liverpoolille 5–0. Villas-Boas ja Tottenham purkivat sopimuksensa yhteisymmärryksessä joulukuussa 2013 tappiollisen Liverpool-ottelun jälkeen.


title: André Villas-Boas

text: Maaliskuun puolivälissä 2014 Villas-Boas allekirjoitti kaksivuotisen sopimuksen Venäjän valioliigassa pelaavan FK Zenit Pietarin kanssa. Portugalilaisen johdolla Zenit juhli Venäjän mestaruutta kolmen vuoden tauon jälkeen. Syyskuussa 2015 Venäjän jalkapalloliiton kurinpitotoimikunta langetti hänelle kuuden kuukauden toimitsijakiellon erotuomarin koskemattomuuden rikkomisesta. Hänen todettiin sortuneen aggressiiviseen käytökseen, kun hän työnsi erotuomaria 29. elokuuta pelatussa ottelussa. Villas-Boas luotsasi Zenitin Venäjän mestariksi kaudella 2014/15 katkaisten PFK TsSKA Moskovan mestaruusputken. Syyskuussa 2015 hän ilmoitti jättävänsä Zenitin päävalmentajan tehtävät kauden jälkeen perhesyiden vuoksi. Aikaisesta lopettamisilmoituksestaan huolimatta Villas-Boas teki hyvää työtä Zenitissä myös kaudella 2015/16 ja seura voitti hänen johdollaan Venäjän cupin mestaruuden. Liigassa Zenit jäi kolmanneksi TsSKA:n ja FK Rostovin taakse.


title: André Villas-Boas

text: Marraskuussa 2016 Villas-Boas teki sopimuksen Kiinan Superliigan Shanghai SIPGn kanssa. Hän asetti tuoreeltaan seuran tavoitteeksi Kiinan mestaruuden voittamisen kaudella 2017. SIPG jäi Villas-Boasin johdolla hopealle niin Kiinan liigassa kuin cupissakin. AFC Champions Leaguessa seura eteni välieriin. Kauden jälkeen Villas-Boas jätti seuran.


title: Thunder and Lightning (kappale)

text: Thunder and Lightning (, ) on bosniahertsegovinalaisen Vukašin Brajićin Eurovision laulukilpailussa 2010 laulama kappale. Se päätyi semifinaalissa 8. sijalle 59 pisteellä, joten se pääsi finaaliin. Finaalissa se päätyi 17. sijalle 51 pisteellä.


title: Thunder and Lightning (kappale)

text: Kappaleen kesto on 2 minuuttia 59 sekuntia.


title: Atheism: The Case Against God

text: Atheism: The Case Against God (suomeksi vapaasti käännettynä ”Ateismi – perusteet jumalauskoa vastaan”) on yhdysvaltalaisen George H. Smithin vuonna 1974 ilmestynyt kirja ateismista.


title: Heather Langenkamp

text: Heather Langenkamp (s. 17. heinäkuuta 1964 Tulsa, Oklahoma, Yhdysvallat) on yhdysvaltalainen näyttelijä. Hänet tunnetaan parhaiten Nancy Thompsonin roolistaan Painajainen Elm Streetillä -elokuvista. Hänen ensimmäinen roolinsa oli elokuvassa Outsiders - kolmen jengi vuonna 1983, joskin hän oli sivuroolissa ja hänen kohtauksensa oli poistettu elokuvasta. Hänen ensimmäinen pääosansa oli elokuvassa Nickel Mountain vuonna 1984. Lisäksi hän on esiintynyt mm. elokuvissa Suburban Beat (TV-elokuva) sekä lukuisissa TV-sarjoissa.


title: Carlos Fernandes (maalivahti)

text: Carlos Alberto Fernandes eli Carlos (s. 8. joulukuuta 1979 Kinshasa, Zaire) on portugalilais-angolalainen jalkapallomaalivahti. Hän edustaa Turkin Superliigassa pelaavaa Bucasporia.


title: Carlos Fernandes (maalivahti)

text: Carlos on edustanut Angolan maajoukkuetta vuodesta 2009 lähtien yhteensä 9 ottelun verran. Hän pelasi ensimmäiset arvokisansa vuoden 2010 Afrikan kisoissa, jossa Angola selvisi puolivälieriin.


title: Francisco Javier Rodríguez

text: Francisco Javier "Maza" Rodríguez Pinedo (s. 10. lokakuuta 1981 Mazatlán, Meksiko) on meksikolainen jalkapalloilija, pelipaikaltaan keskuspuolustaja. Hän edusti Euroopassa pelatessaan alankomaalaista PSV Eindhovenia ja saksalaista VfB Stuttgartia. Hän pelasi Meksikon maajoukkueessa 108 ottelua ja teki niissä yhden maalin vuosina 2004–2015.


title: Francisco Javier Rodríguez

text: Rodríguez aloitti ammattilaisuransa Guadalajarasta, jossa hän pelasi ensimmäisen ottelunsa vuonna 2002. Hän oli Meksikon maajoukkueen mukana vuoden 2004 kesäolympialaisissa. Joukkue sijoittui kolmanneksi lohkossaan.


title: Francisco Javier Rodríguez

text: Hän sai 2. huhtikuuta 2006 kutsun maajoukkueen päävalmentajalta Ricardo Lavolpelta vuoden 2006 MM-kilpailuihin. Hän pelasi kilpailuissa yhdessä alkulohko-ottelussa, Portugalia vastaan. Vuoden 2006 syyskaudella (Apertura) hänen seurajoukkueensa voitti historiansa 11:nnen pääsarjamestaruuden.


title: Francisco Javier Rodríguez

text: 9. toukokuuta 2009 Rodríguez siirtyi 1,8 miljoonan dollarin siirtokorvauksella PSV Eindhoveniin ja teki joukkueen kanssa kolmivuotisen sopimuksen. Hän aloitti ensimmäisen kautensa pääosin penkiltä. Ensimmäisen maalinsa joukkueessa hän teki 28. marraskuuta 2008 ottelussa Heracles Almeloa vastaan. Seuraavalla kaudella 2009–2010 hän onnistui vakiinnuttamaan pelipaikkansa avauskokoonpanossa ja pelasi sarjaotteluiden lisäksi myös Eurooppa-liigan otteluita.


title: KVM-kytkin

text: KVM-kytkin () on lisälaite, joka mahdollistaa usean tietokoneen hallinnan yhden näppäimistön, näytön ja hiiren avulla. Osa KVM-kytkimistä pystyy jakamaan myös USB-laitteita ja kaiuttimia usealle koneelle. Jotkut KVM-kytkimet toimivat käänteisesti, eli niiden avulla yksi tietokone voidaan liittää useaan näyttöön, näppäimistöön ja hiireen.


title: Tetjana Petljuk

text: Tetjana Petljuk (, s. 22. helmikuuta 1982) on ukrainalainen keskipitkän matkan juoksija, joka on erikoistunut 800 metrille.


title: Tetjana Petljuk

text: Hän karsiutui alkuerissä Birminghamin sisäratojen MM-kilpailuissa 2003. Vuonna 2004 hän karsiutui välierissä sekä Budapestin sisäratojen MM-kilpailuissa että Ateenan olympialaisissa. Hän karsiutui välierissä myös Madridin sisäratojen EM-kilpailuissa 2005, Helsingin MM-kilpailuissa 2005 ja Moskovan sisäratojen MM-kilpailuissa 2006, kunnes pääsi loppukilpailuun Göteborgin EM-kilpailuissa 2006 sijoittuen neljänneksi ajalla 1.58,65.


title: Tetjana Petljuk

text: Vuonna 2007 hän voitti hopeaa Birminghamin sisäratojen EM-kilpailuissa ajalla 1.59,84, mutta karsiutui välierissä Osakan MM-kilpailuissa. Seuraavana vuonna hän voitti jälleen hopeaa, tällä kertaa Valencian sisäratojen MM-kilpailuissa ajalla 2.02,66, mutta karsiutui välierissä Pekingin olympialaisissa. Vuonna 2009 hän oli kuudes Torinon sisäratojen EM-kilpailuissa ajalla 2.03,77, mutta karsiutui jälleen kerran välierissä Berliinin MM-kilpailuissa. Hän karsiutui välierissä myös Pariisin sisäratojen EM-kilpailuissa 2011. Saman vuoden Daegun MM-kilpailuissa hän ei päässyt alkuerissä maaliin asti loukattuaan jalkansa.


title: Tetjana Petljuk

text: Hän on juossut 800 metriä ulkoradoilla aikaan 1.57,34 Kiovassa 15. kesäkuuta 2006 ja sisäradoilla aikaan 1.58,67 Stuttgartissa 3. helmikuuta 2007. 1 500 metriä hän on juossut vastaavasti aikoihin 4.06,51 Jaltalla 22. heinäkuuta 2009 ja 4.10,91 Sumyssa 22. helmikuuta 2008.


title: Super Bowl I

text: First AFL-NFL World Championship Game (), myöhemmin nimellä Super Bowl I oli kaikkien aikojen ensimmäinen amerikkalaisen jalkapallon kahden pääsarjan, AFL:n ja NFL:n mestareiden välinen ottelu. Se käytiin 15. tammikuuta 1967 Los Angeles Memorial Coliseumilla Los Angelesissa, Kaliforniassa. Ottelussa olivat vastakkain Green Bay Packers (NFL) sekä Kansas City Chiefs (AFL). Green Bay Packers vei ottelun lopulta lukemin 35-10.


title: Super Bowl I

text: Ensimmäisen Super Bowlin arvokkaimmaksi pelaajaksi valittiin Green Bay Packersin pelinrakentaja Bart Starr. Sen puoliaikashowsta vastasivat University of Arizonan ja University of Michiganin yhtyeet. Ottelu televisioitiin sekä CBS:llä että NBC:llä. Ottelun mainostauoilla näytettävän 30 sekunnin mittaisen mainoksen hinta oli tuolloin "vain" 42 000 yhdysvaltain dollaria, kun se vuoden 2010 Super Bowlissa oli jo 2,5 - 2,8 miljoonaa dollaria.


title: Venuksen syntymä (Botticelli)

text: Venuksen syntymä on italialaisen renessanssimaalarin Sandro Botticellin tunnettu maalaus noin vuodelta 1485.


title: Venuksen syntymä (Botticelli)

text: Maalauksessa meren vaahdosta syntynyt Venus seisoo simpukankuorella juuri aalloista nousseena. Tuulen jumalat Zefyros ja Aura puhaltavat jumalattaren rantaan, jossa kevään jumalatar odottaa purppuraviitan kanssa. Vedenpinta väreilee ja tuuli saa hiukset sekä vaatteet hulmuamaan. Veistoksellinen rakkauden jumalatar ja täydellisen kauneuden ruumiillistuma seisoo tyynenä antiikin "Venus pudican" eli kainostelevan Venuksen tapaan. Ympärillä leijuu vaaleanpunaisia ruusuja.


title: Venuksen syntymä (Botticelli)

text: Piero Francesco de' Medici on tilannut tämän maalauksen luultavasti huvilaansa Castelloon.


title: Venuksen syntymä (Botticelli)

text: Venuksen syntymän aihe on antiikin mytologiasta. Maalaus ei kuitenkaan esitä Venuksen syntymää vaan jumalattaren saapumista Kytheran saarelle. Lähtökohtana lienee ollut humanistirunoilija Angelo Polizianon "Giostra"-runo.


title: Venuksen syntymä (Botticelli)

text: Maalauksen sommittelu muistuttaa jonkin verran kristillisiä kuva-aiheita, kuten Kristuksen kastetta. Maalauksen taustalla on humanismin ja uusplatonismin ajatusmalli, joka pyrki sovintoon kristillisen ja mytologisen aineiston välillä.


title: Venuksen syntymä (Botticelli)

text: "Venuksen syntymässä" on tiettävästi ensi kertaa Rooman jälkeen kuvattu klassinen alaston jumalatar antiikin Venus-veistoksista periytyvässä hahmossa. Mukana on antiikin ohella uusplatonistista näkemystä. Marsilio Ficino oli akatemioineen 1400-luvun lopulla johtava uusplatonisti varsinkin Firenzessä. Ficinon mukaan antiikin mytologia ja kristinusko olivat kotoisin samasta jumalyhteydestä, joten oli mahdollista kääntyä yhtä hyvin taivaallisen Venuksen kuin Neitsyt Marian puoleen. Taivaallinen Venus edusti ylintä sielullisen kauneuden astetta, toisin kuin maallisen rakkauden jumalatar. Uusplatonistit myös olettivat ulkoisen kauneuden voivan heijastaa sisäisen maailman kauneutta ja hyveitä.


title: Venuksen syntymä (Botticelli)

text: Venuksen on väitetty muistuttavan Simonetta Vespuccia, josta Botticelli oli aiemmin tehnyt muotokuvan. Vespucci oli kuollut yhdeksän vuotta ennen "Venuksen syntymän" valmistumista 22-vuotiaana. Häntä pidettiin Firenzessä ideaalin kauneuden ruumiillistuma.


title: Hankasalmen vaakuna

text: Hankasalmen vaakuna on Hankasalmen kunnan tunnus ja puhuva vaakuna. Aiheen hankain on sijoitettu salmeen viittaavan aaltokoroisen hirren päälle.


title: Hankasalmen vaakuna

text: Vaakunan selitys on ”mustassa kentässä aaltokoroinen hopeahirsi, jossa punainen vitsahankain.” Vaakunan on suunnitellut Ahti Hammar, ja Hankasalmen kunnanvaltuusto hyväksyi sen kokouksessaan 25. kesäkuuta 1957. Sisäasiainministeriö vahvisti vaakunan käyttöön 3. lokakuuta samana vuonna.


title: Mohammed Kaci Said

text: Mohammed Kaci Said (s. 2. toukokuuta 1958) on algerialainen jalkapalloilija. Hän kuului vuoden 1986 Algerian MM-kisajoukkueeseen, jossa hän pelasi kaikki kolme Algerian alkulohkon ottelua.


title: XXX (albumi)

text: XXX on yhdysvaltalaisen ZZ Topin vuonna 1999 julkaisema kolmastoista studioalbumi. Kappale "Sinpusher" on uudempi versio vuoden 1994 kappaleesta "Pincushion", tosin uusilla sanoilla ja kitarariffillä.


title: XXX (albumi)

text: Kappaleista "36-22-36" ja "Fearless Boogie" julkaistiin singlet.


title: XXX (albumi)

text: Basisti Dusty Hill laulaa päälauluosuudet kappaleessa "(Let Me Be Your) Teddy Bear" [live]".


title: Mika Laukkanen

text: Mika Laukkanen (s. 15. heinäkuuta 1978 Kitee) on suomalainen pesäpalloilija. Hänen kasvattajaseuransa on Kiteen Pallo, jota hän on edustanut Superpesiksessä kausina 2001-2004 ja uudelleen kaudesta 2010 lähtien. Kausina 2005-2009 hän pelasi Joensuun Mailassa. Laukkanen on ollut voittamassa kahta SM-hopeaa, vuosina 2001 ja 2004, ja kaudella 2008–2009 hän voitti Superpesiksen lyöjätilaston lyömällä 1+64 juoksua.


title: Paras roisto (MTV Movie Awards)

text: Alapuolella näkyy vuodesta 1992 lähtien MTV Movie Awards -palkintogaalan voittajat sekä ehdokkaat kategoriassa Paras roisto. Tätä palkintoa on jaettu vuodesta 1992 lähtien.


title: Paras komediaesiintyminen (MTV Movie Awards)

text: Paras komediaesiintyminen () on ollut palkintokategoriana MTV Movie Awards -gaalassa alusta eli vuodesta 1992 alkaen. Vuonna 2013 palkintoa ei jaettu.


title: Karim Maroc

text: Karim Maroc (, s. 5. maaliskuuta 1958 Tonnay-Charente, Ranska) on algerialainen entinen jalkapalloilija. Hän pelasi keskikentällä.


title: Karim Maroc

text: Maroc vietti suurimman osan uransa Ranskassa pelaten muun muassa Lyonissa, Angersissa, Toursissa ja Montpellier’ssa. Hän pelasi sittemmin uransa viimeiset neljä vuotta Algeriassa MC Oranissa, jossa Maroc saavutti muun muassa Algerian mestaruuden vuonna 1988.


title: Karim Maroc

text: Maroc kuului myös Algerian maajoukkueeseen vuosien 1982 ja 1986 MM-kisossa.


title: Maria Tudor

text: Maria Tudor voi viitata seuraaviin henkilöihin:


title: Paras suudelma (MTV Movie Awards)

text: Alapuolella näkyy vuodesta 1992 lähtien MTV Movie Awards -palkintogaalan voittajat sekä ehdokkaat kategoriassa Paras suudelma.


title: Paras taistelu (MTV Movie Awards)

text: Alapuolella näkyy vuodesta 1996 lähtien MTV Movie Awards -palkintogaalan voittajat sekä ehdokkaat kategoriassa Paras taistelu.


title: Paras WTF-tilanne

text: Paras WTF-tilanne on palkintokategoria parhaalle yllättävälle tilanteelle MTV Movie Awards -palkintogaalassa. Se on myönnetty vuodesta 2009 lähtien. Kategorian nimenä on ollut myös Best WTF Moment, Best Jaw Dropping Moment ja Best Gut-Wrenching Performance.


title: Elämän kevät

text: Elämän kevät ("The Yearling") on Clarence Brownin ohjaama elokuva vuodelta 1946. Elokuvan käsikirjoituksen on tehnyt Paul Osborn Marjorie Kinnan Rawlingsin Pulitzer-palkitun romaanin "The Yearling" pohjalta. Se kertoo pojasta, joka ottaa lemmikikseen peuran. Pääosia elokuvassa näyttelevät Gregory Peck, Jane Wyman, Claude Jarman Jr., Chill Wills ja Forrest Tucker.


title: Elämän kevät

text: "Elämän kevät" sai parhaan lavastuksen Oscar-palkinnon (Cedric Gibbons, Paul Groesse, Edwin B. Willis) ja parhaan kuvauksen Oscar-palkinnon sekä myös useita ehdokkuuksia. Jarman Jr., jonka rooli oli hyvin merkittävä, sai erityisen ”nuorten Oscarin”.


title: Elämän kevät

text: Elokuvaa kuvattiin romaanin miljöössä Floridan syrjäseuduilla, osin paikoissa, jotka kirjailija Rawlings oli neuvonut. Alun perin MGM palkkasi elokuvan ohjaajaksi Victor Flemingin ja pojan vanhempia näyttelemään Anne Reveren ja Spencer Tracyn. He eivät kuitenkaan viihtyneet vuonna 1941 alkaneissa kuvauksissa Floridan kuumuudessa ja hyönteisten paljoudessa, eikä Tracy arvostanut elokuvan tarinaakaan. Hän lähti kuvauksista kesken kaiken ja tuotanto jouduttiin keskeyttämään, vaikka siihen oli sijoitettu jo runsaasti rahaa. Aikanaan MGM löysi uudeksi ohjaajaksi Brownin ja tuotanto pääsi alkamaan uudestaan vuonna 1945.


title: Elämän kevät

text: Tarinasta tehtiin vuonna 1994 televisioelokuva, jossa pääosia näyttelivät Peter Strauss, Jean Smart ja Wil Horneff Pennyn, Oryn ja Jody Baxterin osissa.


title: Elämän kevät

text: Penny Baxter (Gregory Peck), entinen Etelävaltioiden sotilas, ja hänen vaimonsa Ora (Jane Wyman) elävät uudisasukkaina lähellä Floridan Lake Georgea vuonna 1878, jolloin Yhdysvaltain sisällissodan päättymisestä on 13 vuotta. 11-vuotias Jody (Claude Jarman Jr.) on heidän ainoa eloon jäänyt lapsensa. Pojalla on hieno suhde isäänsä. Äiti Ora, jota yhä vaivaavat perheen kolmen muun lapsen kuolemat, on synkkä ja kovasydäminen ja pelkää Jodyn kuolevan, jos hän ilmaisee tähän kiintymyksensä. Jody pitää äitiään kylmänä ja kohtuuttomana.


title: Elämän kevät

text: Ainoa lapsi Jody kaipaa lemmikkiä, jonka kanssa voisi leikkiä ja josta voisi huolehtia. Penny suhtautuu myötämielisesti, mutta Orasta ajatus eläimestä tuntuu vastenmieliseltä. Kun käärme eräänä päivänä puree Pennyä, he surmaavat peuranaaraan ja käyttävät sen elimiä myrkyn poistamiseen. Jody haluaa ottaa hoiviinsa peuran orvoksi jääneen vasan. Penny antaa luvan mutta varoittaa Jodya, että vasa on vapautettava, kun se on aikuinen.


title: Elämän kevät

text: Jody menee pyytämään, että hänen ystävänsä Fodder-Wing antaisi nimen vasalle, mutta saa kuulla, että tämä on juuri kuollut. Fodder-Wingin veli kuitenkin sanoo, että tämä oli aina sanonut, että jos tällä olisi peura, se saisi nimen Flag, kun sillä on sellainen heiluva valkoinen häntä.